ועדת המשנה לענייני איו"ש, כנסת 20, פרוטוקול מספר 42, 2017-05-09 12:00

מרדכי יוגב: בוקר טוב.

מרדכי יוגב: לפי סעיף 120(ב), הישיבה פתוחה.

מרדכי יוגב: אנחנו בוועדת המשנה ואני לא חושב שמי מהנוכחים נמצא כאן פעם ראשונה.

מרדכי יוגב: מטרת הישיבה היא כיסוי סלולרי ביו"ש.

מרדכי יוגב: ברקע של הימים האחרונים – וזאת לא הסמכות שלנו - התאונה בערבה, עוד אזורים פריפריאליים שבהם אי אפשר להזעיק עזרה.

מרדכי יוגב: בעבר היה אירוע כזה של בקבוק תבערה במזרח גוש עציון והיה קושי בהזעקת עזרה.

מרדכי יוגב: אנחנו יודעים שמצטרפת לזה, יחד עם הבעיה הבטיחותית, הבעיה הביטחונית.

מרדכי יוגב: לכן אנחנו כאן בישיבה – כבר הפסקתי לספור – 15, כדי לדחוף את הסיכוי הסלולרי שמציל חיים והוא גם צורך ביטחוני אזרחי שחיוני לקדם אותו.

מרדכי יוגב: אני לא אדבר כרגע על מה שמאחורינו אלא אני אנסה לנוע גם לפי סיכום הישיבה הקודמת וגם המצע לדיון של הישיבה הזאת.

מרדכי יוגב: תודה לכל מי שהגיע ותודה לכל מי שמקדם.

מרדכי יוגב: אולי היינו צריכים להביא גם בקבוק יין בגין חרמיה ונגוהות ועל זה צריך לברך.

מרדכי יוגב: יש איזושהי תופעה – ואני לא רוצה לנקוב בשמות – של חברות לוויין קטנות שנמצאות בכל המקומות, כך שאנשים עוברים מחברה לחברה כדי להגיע לאופטימום באזור בו הם גרים או גרים הילדים שלהם.

מרדכי יוגב: כדוגמאות אני כולל את גולן טלקום, 019 ואחרים.

מרדכי יוגב: אני מתייחס לסיכום הישיבה הקודמת לגבי הצורך הביטחוני.

מרדכי יוגב: דרך אגב, כאן כתוב שזאת ישיבה מספר 15, כך שהישיבה הזאת היא ה-16.

מרדכי יוגב: אנחנו כאן כארבע שנים ואכן יש התקדמות אבל היא בעצלתיים.

מרדכי יוגב: נשמע לגבי שלושים מיליון שקלים, עליהם דובר שיתוקצבו ויועברו למערכת הביטחון ועוד לא ברור בדיוק איך הם עוברים.

מרדכי יוגב: נשמע כאן אם זה גם לגבי סקר וגם לגבי התקדמות.

מרדכי יוגב: מועצות אזוריות שבאחריותן לפתור ונשמע כאן אם נפתר משהו במקום כלשהו.

מרדכי יוגב: משרד התקשורת, קמ"ט תקשורת מול בזק בנושא האינטרנט המהיר ביו"ש ומה התכנית לפרוס סיבים אופטיים ולהרחיב את אורכי המיקרוגל באזור יו"ש.

מרדכי יוגב: מפת מיפוי.

מרדכי יוגב: בנושא של הצורך הביטחוני, אני מודע שאין תשובה כזאת כרגע ואולי מישהו כאן ידע להרחיב, אלא זה ילך לעבודה של מכרזים.

מרדכי יוגב: אני מודע לזה מאתמול עם המאמץ של הרגע האחרון.

מרדכי יוגב: אני לא בטוח שהנימוק שאני אומר הוא הנימוק היחידי אבל אולי מישהו כאן ידע להרחיב, הוא ירחיב לנו.

מרדכי יוגב: נימוק ששמעתי פעם משר הביטחון, האם האמירה שזה צורך ביטחוני תביא אותו למחויבות כספית למלא את כל הפערים.

מרדכי יוגב: זה היה החשש שלהם אבל אני לא יודע אם זה הדבר אלא אולי יש בעיות נוספות.

מרדכי יוגב: עד כאן סיכום הישיבה הקודמת.

מרדכי יוגב: אני לא רוצה להאריך אלא לראות קדימה.

מרדכי יוגב: תכנית עבודה שהמינהל האזרחי יוזם.

מרדכי יוגב: יש כאן בקשה של האוצר שצריך ללכת לישיבות נוספות ונראה אם לעמרי יש תשובות.

מרדכי יוגב: שלום לראש מועצת גוש עציון החדש.

מרדכי יוגב: אנחנו מברכים אותך על כניסתך לתפקיד.

מרדכי יוגב: הרבה הצלחה.

<עמרי בן חורין: האמת שאת הדברים אתה תיארת בצורה די מדויקת.

<עמרי בן חורין: הייתה החלטה, יש את התקציב, צריך לפרוט איך זה נעשה בפועל.

<עמרי בן חורין: בפעם הקודמת הבנו שזה לא ייעשה בדיוק על ידי המינהל ועלה רעיון לעשות את זה אולי באמצעות מכרז או בפטור מכרז אבל זה תלוי בכל מיני תנאים.

<עמרי בן חורין: נקבעה ישיבה בחודש הבא של מנכ"ל הביטחון ומנכ"ל תקשורת כדי להבין איך לעשות את זה.

<עמרי בן חורין: כלומר, לפני כן יהיו כבר דיונים מקדימים.

<עמרי בן חורין: בנושא של הצורך הביטחוני, אתה מכיר את הבעיה.

<עמרי בן חורין: אני מניח שנציג משרד המשפטים יוכל להרחיב.

<עמרי בן חורין: אם לא תהיה הגדרה של צורך ביטחוני, להבנתנו, וזאת יותר שאלה לחשב הכללי – וזה גם מה שביקשתם בסוף הישיבה הקודמת - מה המשמעות מבחינת פטור ממכרז.

<עמרי בן חורין: להבנתנו – מה שאנחנו הבנו מהם – ברגע שתהיה איזושהי בקשה או הודעה על צורך ביטחוני, יהיה אפשר לקדם את ההתקשרויות בצורה יותר קלה.

<עמרי בן חורין: הדברים האלה תלויים אחד בשני.

<עמרי בן חורין: ככל שזה לא יהיה, נצטרך לחשוב איך לעשות את זה אחרת ולראות בליווי משפטי מה ניתן לעשות כי אחרת זאת בעיה לתת למינהל האזרחי או לכל גוף אחר להעביר את הכסף ישירות.

<עמרי בן חורין: אנחנו נמצא את הדרך איך להשתמש בכסף הזה כדי להקים תשתיות.

מרדכי יוגב: שאלה.

מרדכי יוגב: אם אני לא טועה ואם מישהו יודע טוב ממני, שיתקן אותי, הם ישבו ב-5 ליוני.

<עמרי בן חורין: ב-22.

<עמרי בן חורין: זה התאריך שאני מכיר.

מרדכי יוגב: אתמול נאמר לי ה-5 ביוני.

<עמרי בן חורין: יכול להיות שזה הוקדם.

<עמרי בן חורין: אני מכיר את המספר 22 ביוני.

מרדכי יוגב: כאשר הם יחליטו על תכנית העבודה, האוצר יעמוד בגיבוי הכספי?

<עמרי בן חורין: יש סיכום מנכ"לים.

<עמרי בן חורין: שלושים מיליון השקלים הם בסיכום המנכ"לים.

<עמרי בן חורין: כדי להוציא את הכסף צריך תכנית.

<עמרי בן חורין: סוגיית הצורך הביטחוני היא סוגיה מהותית.

מרדכי יוגב: משרד התקשורת, את יודעת מתי תתקיים הישיבה הזאת?

<ניצן ליבנה: לא.

<ניצן ליבנה: אני יכולה לברר.

מרדכי יוגב: תבדקו.

מרדכי יוגב: אתמול הבנתי מ-מומו ומאודי.

מרדכי יוגב: אולי טעיתי.

<ניצן ליבנה: אני אברר.

מרדכי יוגב: עשיתי בדיקות אתמול בבוקר.

מרדכי יוגב: אתם כאוצר מגבים את השלושים מיליון שקלים, ברגע שיש תכנית עבודה מצדם, אתם מאחוריה.

<עמרי בן חורין: יש החלטת מנכ"לים.

מרדכי יוגב: כולל צורך של המינהל האזרחי.

מרדכי יוגב: הייתי רוצה שאחריך ידבר סגן ראש המינהל ויבהיר את הצורך כדי שזה יהיה ברור שאם הם צריכים – וכך אני מבין למרות שאני לא בטוח שאני מבין נכון – מספר בעלי תפקידים כדי להוציא מכרז, כדי ליצור שמאות לתרנים וכולי, כל הדברים האלה - - -

<עמרי בן חורין: שום דבר לא הוצג.

<עמרי בן חורין: אני לא יודע להתייחס לדברים שאנחנו לא מכירים.

מרדכי יוגב: השלושים מיליון האלה יוצרים את ההקמה ואת מינימום התקנים שצריך כדי לייצר את זה.

<עמרי בן חורין: צריכה להיות תכנית.

<עמרי בן חורין: קשה לי להגיד לך עכשיו אם זה יהיה בדיוק לזה או בדיוק לזה.

מרדכי יוגב: כדי שזה יהיה.

מרדכי יוגב: אני לא אומר את זה בדיוק.

<עמרי בן חורין: זה אמור להיות להקמת תשתיות.

מרדכי יוגב: לא.

מרדכי יוגב: זה לא הולך רק לברזל כי בסוף צריך גם כמה תקנים.

מרדכי יוגב: אנשים.

<עמרי בן חורין: אני לא בטוח.

<עמרי בן חורין: גם בפעם הקודמת עת היינו כאן, גם המינהל האזרחי אמר שהם לא יודעים לעשות זאת בעצמם.

<עמרי בן חורין: אם צריך מכרז, זה משהו אחר.

מרדכי יוגב: המינהל ידע לעשות, ותכף נשמע מה אומר סגן ראש המינהל האזרחי.

מרדכי יוגב: הוא הוציא עכשיו סקר והוא תכף יתאר אבל הוא ידע להוציא מכרז על מי ינהל לו את המכרז, מי יעשה לו כתבי כמויות ומי יוציא את המכרז.

מרדכי יוגב: הוא ידע לעשות את זה.

מרדכי יוגב: לשם כך הוא יצטרך אנשים, כדי לעשות זאת.

<עמרי בן חורין: צריך לראות מה הדרישות בהתאם לתכניות.

מרדכי יוגב: אני מבקש שתעשה שאילתה, גם אם תצא לרגע ותשאל את הממונים עליך כדי שתיתן לנו תשובה.

<עמרי בן חורין: זאת התשובה.

<עמרי בן חורין: אני לא יכול להגיד לך שניתן תקנים כשאף אחד לא בא ומבקש ומסביר את הצורך.

<שלמה ועקנין: בדיון הקודם נציג האוצר הביע התנגדות.

מרדכי יוגב: לכן זה חשוב.

מרדכי יוגב: עמרי, זו הייתה הדרישה.

מרדכי יוגב: אני רציתי שיהיה ללא מכרז על ידי הגדרה של צורך ביטחוני אבל עד אתמול בבוקר ההגדרה הזאת לא הגיע ואני מבין שהיא לא תגיע.

<עמרי בן חורין: היא לא תגיע.

מרדכי יוגב: לכן אני מתקדם קדימה לפעולה הבאה אותה אמר המינהל, אמר מתפ"ש, הוא ידע לעשות אבל לשם כך הוא יצטרך מינימום תקנים.

<עמרי בן חורין: לא הגיעה בקשה כזאת.

<עמרי בן חורין: ספציפית ומפורטת.

<עמרי בן חורין: אני לא יודע להגיד היום.

מרדכי יוגב: חשוב שתשמע את סגן ראש המינהל ואולי תצא לרגע ותיתן לנו תשובות כי אם לא, לא נחכה עוד שלושה חודשים כדי לשמוע תשובות.

<עמרי בן חורין: זה היה בדיונים.

מרדכי יוגב: לא.

מרדכי יוגב: אין דיונים.

מרדכי יוגב: הדיונים הסתיימו.

מרדכי יוגב: אני אהיה היום קשה.

מרדכי יוגב: ארבע שנים אנשים לא מצליחים לקרוא לעזרה, בערבה במקרה הזה אבל באותה מידה זה קרה אתמול ויקרה מחר ביו"ש.

מרדכי יוגב: אני גם בעד הערבה.

<עמרי בן חורין: צריך להבחין בין מה שדובר בעבר לגבי התקנים, כדי שהם יעשו את זה בפועל.

מרדכי יוגב: בסדר.

מרדכי יוגב: הסבלנות לשלושים מיליון שקלים היא מאז נובמבר.

מרדכי יוגב: מספיק.

מרדכי יוגב: כבר חצי שנה.

מרדכי יוגב: תנו תשובות.

מרדכי יוגב: פשוט תנו תשובות.

<עמרי בן חורין: שינו פאזה.

מרדכי יוגב: לא שינו פאזה.

מרדכי יוגב: אני ניסיתי לשנות פאזה ולחסוך את המכרז במאמץ להוציא צורך ביטחוני.

מרדכי יוגב: חשבתי שזה יהיה יותר קצר, יותר פשוט, המינהל יעשה רגולציה במקום להוציא מכרזים.

מרדכי יוגב: כך קיוויתי וחשבתי.

מרדכי יוגב: לא הצלחתי.

מרדכי יוגב: הולכים לדרך, אני מרים את הכובע ומצדיק למתפ"ש שחשב אחרת ואומר לו בהצלחה וברכה.

<עמרי בן חורין: צריך לשמוע או את משרד המשפטים או את הייעוץ המשפטי של מינהל איך המדינה מתקצבת שימושים אזרחיים במקום אחד כאשר במקום אחר היא לא מתקצבת.

<עמרי בן חורין: זו סוגיה שלהבנתי משרד המשפטים צריך להתייחס אליה.

<עמרי בן חורין: זה לא אצלנו אבל זה חסם שלהבנתנו קיים.

מרדכי יוגב: זה חסם שלא קיים.

מרדכי יוגב: דיברתי עם שרת המשפטים.

מרדכי יוגב: תכף נשמע את נציגי משרד המשפטים.

מרדכי יוגב: אתה נשאר בדיון.

מרדכי יוגב: אם אתה רוצה, אתה יכול להביא את האחראים עליך, מצדי עד שר האוצר.

מרדכי יוגב: כך גם עם התקצוב של ה-45 מיליון שקלים למיגון שעוד לא הגשתם לוועדת הכספים.

מרדכי יוגב: הייתה לי הבטחה של איתי האחראי על המקרו שזה יהיה עד סוף מאי אבל אני עוד לא רואה את זה בדרך.

מרדכי יוגב: בסדר, נצטרך לעבור למנכ"ל ראש הממשלה.

מרדכי יוגב: סליחה שאני מביע את זה בצורה כזאת אבל הסבלנות והדאגה לדברים האלה במידה מסוימת קצת פוקעת.

מרדכי יוגב: נמשיך את עבודת המטה אבל תודיע לאחראים עליך שמאחר ואין תשובות, שיבואו לכאן עם תשובות.

מרדכי יוגב: בינתיים תישאר אתנו ותשמע את הדברים.

<אסף דורון: לפני ישיבת המנכ"לים אין ישיבה של דרג מקצועי כדי להבין מה הדרישות?

מרדכי יוגב: ודאי.

מרדכי יוגב: נכון.

<אסף דורון: זה הרי מתבשל לפני.

מרדכי יוגב: אני מציע שנשמע את המתכלל, את סגן ראש המינהל.

מרדכי יוגב: נשמע מה תמונת העולם אצלכם.

<אורי מנדס: מתוך הבנה שאתה מכיר אותה היטב, החליט ה-...

<אורי מנדס: שהוא נרתם לנושא הזה.

<אורי מנדס: אותה פגישת מנכ"לים מוכרת שהקווים שלה מאוד ברורים.

<אורי מנדס: נאמר שאם לא תתנו תבן, איך נבנה לבנים.

<אורי מנדס: זו הסיטואציה.

<אורי מנדס: אם תרצה, נפרט את הסטטוס ונעבור על כל אותם אתרים שכן נמצאים ואתה מכיר היטב את האתרים שעובדים, של דולב, משכיות, יצהר, ואדי חרמיה, שני מתקנים מהסיכום של 2015 שצריכים להתקדם כאשר האחד היא עמנואל שבמהלך השבוע הבא אני מקווה שאמור להתקיים שיח עם חברת פלאפון ו-PHI.

<שלמה ועקנין: לא.

<שלמה ועקנין: פלאפון.

<אורי מנדס: מצפה חגית זה כן PHI ושם שני דברים כאשר האחד אני מקווה שכבר הסכם הגג מול רמ"י התקדם ואתם צריכים להיות אנשי בשורה בנושא הזה ולומר האם הסכם הגג התקדם.

<אורי מנדס: לגבי התכניות שיעשו את הקומפרומיס בין שמורות טבע ובין הצורך של אג"ת לגבי המסוקים.

<אורי מנדס: אם כבר יש תכנון למקום הזה, מאוד נשמח.

מרדכי יוגב: ואדי חרמיה הוקם ופועל.

מרדכי יוגב: את זה אנחנו יודעים.

מרדכי יוגב: נגוהות מערב קם ופועל.

מרדכי יוגב: אמרת לנו מצפה חגית.

מרדכי יוגב: מה הסטטוס שלו?

<אורי מנדס: מצפה חגית, שני מרכיבים לו.

<אורי מנדס: הראשון הוא הסכם גג שאמור להיחתם בין PHI לרשות מקרקעי ישראל, לקמ"ט אפוטרופוס לגבי שכירות באדמות מדינה זה הסכם גג שמאפשר לרוץ בצורה קלה יותר אחר כך, איזשהו משא ומתן שמתקיים.

<אלכס שליו: המשא ומתן התקיים.

<אלכס שליו: ביום ראשון הייתה פגישה עם רמ"י וכל הנושא של רמ"י מדינת ישראל ורמ"י יו"ש נסגר וההנחיות יועברו אליכם.

<אורי מנדס: אם יש הסכם חתום, נשמח מאוד לקבל אותו.

<אלכס שליו: כן.

<אלכס שליו: יש.

<אורי מנדס: אני שמח לשמוע את הבשורה הזאת.

<אורי מנדס: מעולה.

<אורי מנדס: אם יש הסכם חתום.

<אלכס שליו: יש.

<אורי מנדס: ואם יש את התשלום בצדו, מעולה.

מרדכי יוגב: ואז יינתן היתר?

<אורי מנדס: זה כדי שתהיה הקצאה של אדמות מדינה.

<אורי מנדס: נכון.

<אורי מנדס: זה היתר על הבנייה במקום הזה.

<אורי מנדס: הסכם שימוש בקרקע, כמו שאתה מכיר אותו היטב.

<אורי מנדס: החלק השני הוא אותה תכנית שתיצור גם את המענה לנושא של שמורות טבע כי בסוף אנחנו נמצאים בסמיכות לשמורת ואדי ...

<אורי מנדס: ולצורך של אג"ת ושמירה מבחינת מסוקים וגובה ודברים דומים לזה.

<אורי מנדס: האדונים הנכבדים מכירים את הנושא.

מרדכי יוגב: מתי אתה צופה שאתם מסיימים את המינהלה הזאת?

מרדכי יוגב: מבחינת PHI, הם יכולים מחר בבוקר להיות אצלך.

<עומר שרעבי: לא.

<עומר שרעבי: יש דרישה של קמ"ט שמורות טבע לאיזה שהן הדמיות וכל מיני נתונים.

<עומר שרעבי: אנחנו נשלים להם את זה בשבועות הקרובים.

מרדכי יוגב: סוף מאי, אמצע יוני, סוף יוני.

<אלכס שליו: אני רוצה להגיד משהו אחר.

<אלכס שליו: זה בכלל לא תלוי בעניין הזה.

<אלכס שליו: אם נסיים את כל ההליכים הבירוקרטיים מול קמ"ט שמורות טבע ונקבל רישיון תקשורת, נקים את זה כמו ואדי חרמיה.

<אלכס שליו: בוואדי חרמיה עוד לא קיבלנו היתר בנייה אבל האתר עומד.

<אלכס שליו: אם היינו מחכים להיתר בנייה, אתה יודע מה היה קורה.

<אלכס שליו: אני אומר שברגע שנקבל רישיון תקשורת ויהיה מוסכם על האפוטרופוס, כמו שבוודאי חרמיה, אנחנו נקים את האתר ואת ההיתר הרשמי נקבל עת נקבל רישיון תקשורת.

מרדכי יוגב: אורי, תן לנו לוח זמנים בהנחה שהם מגישים לך את הדברים האלה.

<אורי מנדס: שיגישו.

<אורי מנדס: בוא נתחיל מזה שהם יגישו את האנטנה, את ההדמיה שלה.

<קריאה: זה לא הוגש?

<אורי מנדס: לא הוגש.

מרדכי יוגב: אני אומר כאן משהו כללי.

מרדכי יוגב: עוד מעט אני אחזור את אורי לנושא הכללי של הסקר אבל עברנו כאן לפרטני כדי לראות קצת אור בקצה המנהרה הזאת.

<אלכס שליו: אנחנו נשלים תהליכים בשבועיים הקרובים.

מרדכי יוגב: כמה זמן ייקח לכם כמינהל?

מרדכי יוגב: נאמר שהם מגישים עד סוף מאי, כמה זמן אצלכם צריכים להיות התהליכים?

<אורי מנדס: אני מניח שבתוך שלושה שבועות נוכל לקיים דיון כדי לתת יותר מידע.

<אורי מנדס: אני לא מוכן להגיד בלי היתר בנייה, במיוחד בוועדה בכנסת.

מרדכי יוגב: היתר בנייה עד סוף יוני.

מרדכי יוגב: זה ריאלי, אם הם מגישים תוך שבועיים.

<אורי מנדס: בסדר.

מרדכי יוגב: זה לגבי מצפה חגית.

מרדכי יוגב: אם התחלת בפרטני, יש לנו עוד שני מקומות.

<אורי מנדס: לא.

<אורי מנדס: אלה האתרים שהיו אמורים להיות מוקמים ב-2015 לפי התכנית ההיסטורית אתה התחלת את הוועדה.

מרדכי יוגב: אספר מיצד, גם הוא כבר קם.

מרדכי יוגב: היה לנו את פלאפון.

<ענת בן משה: עמנואל.

<ענת בן משה: ברשותכם, אנחנו נשלים את התמונה לגבי עמנואל.

<ענת בן משה: אכן בשבועיים הקרובים אמור להיות שם סיור כדי להזיז ולשנות את התכנון על פי דרישת המועצה, אבל אני מבקשת לומר לפרוטוקול שברור לנו שהאתר הזה הולך לסירוב.

<ענת בן משה: אני מדברת כרגע על לוחות הזמנים להיתר.

<ענת בן משה: הוא הולך להיות מסורב בוועדה המקומית ונצטרך להגיש על זה ערר למועצה העליונה ובהתאם לזה לוח הזמנים להקמה.

<ענת בן משה: כמובן שלא נשים שם בורג לפני שיהיה היתר בנייה.

מרדכי יוגב: ועדה עליונה היא במינהל.

מרדכי יוגב: התהליך ברור.

מרדכי יוגב: נבקש את עזרתכם בעניין.

<אורי מנדס: מעטים הם המקרים, כמו שאתה יודע, ויושב כאן גם ראש המועצה הנכבד, בהם אני כוועדה עליונה, כסמכות עליונה, אכפה על מועצה מקומית או על מועצה אזורית בניגוד לדעת הועדה המקומית שלה.

<אורי מנדס: זה צריך להיות מקרה מאוד מאוד חריג כדי שאני אעשה זאת.

<שלמה ועקנין: אבל ראש המועצה המקומית יודע את התהליך ומזמין את הכפייה הזאת.

<אורי מנדס: שיאשר.

<אורי מנדס: הוא יושב ראש הוועדה.

<אורי מנדס: הם מתכסים.

מרדכי יוגב: כדי שלא תסביר עוד הסברים, הסעיף הזה הוא באחריות שלמה.

מרדכי יוגב: אני חוזר לאספר מיצד ואני אומר באחריות שהעלייה של פלאפון שם.

<ענת בן משה: כפי שאמרנו בדיון הקודם, בתחילת 2018.

מרדכי יוגב: לא.

מרדכי יוגב: בדיון קודם אמרתם בשנת 2017.

<ענת בן משה: לא.

<ענת בן משה: דיברנו על הרבעון האחרון של 2017.

מרדכי יוגב: PHI כבר שם.

מרדכי יוגב: נכון?

<אלכס שליו: אנחנו עלינו.

<ענת בן משה: לצערנו אנחנו לא נוכל לעלות השנה בגלל תקציב ותעדוף של אתרים.

<ענת בן משה: אנחנו נעלה ברבעון ראשון של 2018.

<שלמה ועקנין: לא טוב.

<שלמה ועקנין: בגדול לא טוב, בטח לא באזור הזה.

<שלמה ועקנין: האזור הוא בעייתי מאוד מבחינה ביטחונית.

<ענת בן משה: מאחר שאנחנו יושבים במקום שיש משמעות למה שאומרים, ואני מכבדת את המעמד הזה, אני לא רוצה לנקוב בתאריכים שלא נעמוד בהם.

<קריאה: שיעברו לסלקום.

מרדכי יוגב: חברים, קיבלנו את הנתון.

מרדכי יוגב: הערות בסוף.

מרדכי יוגב: אני רוצה להתקדם.

<ענת בן משה: אנחנו נבדוק ונודיע.

מרדכי יוגב: בסדר.

מרדכי יוגב: המקום רגיש לכל אזור המזרח.

מרדכי יוגב: היום רגיש יותר אפילו בסטטיסטיקה של בעיקר פיגועי אבנים וקצת בקת"בים ואני אומר את זה כי לפעמים אני קורא את הסקירות השבועיות.

<שלמה ועקנין: נדמה לי שמה שיותר רגיש הוא שיש הסכמה מקובלת, עד כמה שאני הבנתי, שמקימים אתר משותף לכל החברות.

מרדכי יוגב: ודאי.

<שלמה ועקנין: קמ"ט תקשורת לא נמצא כאן אבל הוא אומר את זה בכל פורום אפשרי.

<שלמה ועקנין: לכן אני חושב שזאת הנקודה שצריך לתקוף.

מרדכי יוגב: אני רוצה להתקדם.

מרדכי יוגב: גלשנו לפרטני ואני רוצה להחזיר את אורי לציר המרכזי - אחר כך נחזור לפרטני – בו עמרי נתן לנו את שלושים מיליון השקלים ואנחנו מבקשים ממנו לעשות את הבירור - אחר כך נשמע גם את משרד המשפטים – שאכן לא מבלבלים את השכל ונותנים לעשות עבודה עם שלושים מיליון השקלים.

מרדכי יוגב: אנחנו מדברים על תקנים זמניים של הוצאת מכרז כי אי אפשר אחרת.

מרדכי יוגב: המינהל לא יכול להוציא את שלושים מיליון השקלים האלה לפועל אלא דרושים לו אנשים שיעשו את העבודה ויוציאו את הפרויקט לפועל.

מרדכי יוגב: נעשה מכרז קודם כל בין החברות ואחר כך הן תוצאנה אותו לשלושת החברות ותגשנה תוצאות ואול יימצא בישראל אדם רביעי.

<אורי מנדס: אני מציע שנמשיך בפרטני כי אני סבור שמשם תצמח הישועה.

מרדכי יוגב: תן לנו סקירה קצרה על הסקר, אחר כך נשמע את התייחסות משרד המשפטים ונחזור לפרטני.

<אורי מנדס: הרודיון.

<אורי מנדס: חברת סלקום אמורה להגיש.

מרדכי יוגב: רגע.

מרדכי יוגב: ברשותך, יצאתם לסקר.

<אורי מנדס: עוד לא.

מרדכי יוגב: נקבעה חברה שתעשה את הסקר?

<אורי מנדס: עוד לא.

<אורי מנדס: אנחנו בשלבים של כתיבה, של מכרז לביצוע סקר של כיסוי סלולרי ביהודה ושומרון.

<אורי מנדס: עוד לא הצלחנו לכתוב את המכרז הזה.

מרדכי יוגב: מה הבעיה של הוצאת סקר?

<אורי מנדס: עומס משימות.

<אורי מנדס: זה מכרז מאוד מורכב.

מרדכי יוגב: קשה לי לקבל את התשובה שלך.

מרדכי יוגב: אני מודה שלפני תשע שנים הלכתי לחברת פלאפון בירושלים, למשרדים שלהם שהיו בכנפי נשרים, הייתי אז סגן ראש מועצה צעיר, וביקשתי כיסוי של אזור בנימין.

מרדכי יוגב: אחרי שהצגתי את עצמי ונכנסתי למנהל, הוא הוציא לי מיפוי כזה של האזור אותו ביקשתי ממנו.

<אורי מנדס: את זה קיבלתי מהחברות.

<אורי מנדס: כל העניין הוא שנבצע את זה בעצמנו.

<קריאה: הוא לא רוצה להיות תלוי בהן.

<אורי מנדס: זה ברור לחלוטין.

<אורי מנדס: לכתוב מכרז כזה, זה אירוע מסובך ומורכב.

<אורי מנדס: את הכיסוי של החברות יש לי והוא ברור ונהיר.

מרדכי יוגב: אם כן, למה להמציא את זה?

<אורי מנדס: אין צורך להקים אנטנות חדשות ביהודה ושומרון.

<אורי מנדס: יש התחייבות של החברות ל-91 אחוזי כיסוי ביהודה ושומרון והן כולן עומדות בו.

<אורי מנדס: מעולה.

<אורי מנדס: תודה רבה.

מרדכי יוגב: הוא לא שיקר אותי.

מרדכי יוגב: הוא הציג לי נתון.

<אורי מנדס: חס וחלילה.

<אורי מנדס: אין מישהו שחלילה לא אומר אמת.

<אורי מנדס: אומרים אמת לאמיתה.

<אורי מנדס: יש 91 אחוזים כיסוי.

<אורי מנדס: זה מה שהן מחויבות לו אחרי השינוע החדש של משרד התקשורת.

<אורי מנדס: אני מדייק?

<קריאה: כן.

<קריאה: 92 אחוזים.

<אורי מנדס: 92 אחוזים בישראל ו-91 אחוזים ביהודה ושומרון.

<אורי מנדס: הורד אחוז אחד ביהודה ושומרון.

<קריאה: לא משנה.

<קריאה: גם 92 אחוזים זה בסדר.

<אורי מנדס: והם עומדים בו.

<אורי מנדס: אם הם עומדים בו, אז חבל.

מרדכי יוגב: אני רוצה לדבר ברוגע.

מרדכי יוגב: התשובה שלך מחייבת אותי לזמן את מתפ"ש למפגש הבא.

מרדכי יוגב: בעיני מוזר ששלושה-ארבעה חודשים מאז ההכרזה על הוצאת סקר, כאילו אין כלום.

מרדכי יוגב: כאילו לא הספקתם לעשות את שיעורי הבית.

<אורי מנדס: ממש לא נכון.

מרדכי יוגב: זה הבסיס.

<אורי מנדס: אני ישבתי כאן בדיון הקודם.

מרדכי יוגב: מתפ"ש יזומן לפגישה הבאה.

מרדכי יוגב: חד משמעית.

<אורי מנדס: אמרתי לך שאני עושה כמיטב יכולתי לצאת לסקר.

מרדכי יוגב: בסדר, אז תצאו.

<אורי מנדס: לוקח זמן.

מרדכי יוגב: עיני לא סביר ששלושה-ארבעה חודשים לא מצליחים לכתוב נייר לסקר.

מרדכי יוגב: תזמנו איש מילואים ויעשה לכם את זה תוך יומיים.

מרדכי יוגב: יש אנשי מילואים שיודעים לעשות את זה.

מרדכי יוגב: יומיים-שלושה, הוא יושב וכותב.

מרדכי יוגב: מה, אנחנו לא יודעים לעשות?

מרדכי יוגב: היינו בסרט הזה.

<אורי מנדס: לא.

<אורי מנדס: אנחנו לא יודעים לכתוב מכרז כזה.

מרדכי יוגב: אני אשאיל לך לצורך העניין מבנימין עובדת שמכינה מכרזים.

מרדכי יוגב: אחת מהן עבדה כבר אצלכם, דנית.

מרדכי יוגב: היא הייתה בייעוץ המשפטי.

מרדכי יוגב: היום היא מנהלת מחלקת מכרזים בבנימין.

מרדכי יוגב: קחו אותה למילואים ליומיים.

מרדכי יוגב: מצחיק בעיני.

מרדכי יוגב: נזמן את מתפ"ש.

מרדכי יוגב: אני מאוד אסרטיבי היום, אחרי ארבע וחצי שנים.

מרדכי יוגב: ראשית אני אומר תודה על כל מה שכן נעשה אבל מספיק עם העצלתיים.

<אורי מנדס: מה שעשו כאן

<אורי מנדס: ב-2015 נעשה ב-2017.

<אורי מנדס: על זה אומרים תודה?

מרדכי יוגב: כן.

מרדכי יוגב: גם על זה אני אומר תודה.

<אורי מנדס: מעולה.

מרדכי יוגב: ברוך השם.

<גדי דיעי: לעניין הסקר.

<גדי דיעי: במועצה אזורית שומרון ביצענו אותו עצמאית יחד עם המינהל, עם המכשירים שלהם.

<גדי דיעי: זה נעשה כבר לפני ארבעה חודשים.

<קריאה: גם הר חברון עשו את זה.

<שלמה ועקנין: המינהל עושה מה שהוא יכול באמצעים שלו.

מרדכי יוגב: הוא יכול גם להסתמך על דברים קיימים.

מרדכי יוגב: אנחנו לא ממציאים את הגלגל.

מרדכי יוגב: יש דברים ידועים, גם המקטעים הבעייתיים, הדברים הבעייתיים.

<אלכס שליו: הסקר משפר את הקליטה?

<אלכס שליו: איך זה עובד?

<אורי מנדס: לא.

<אורי מנדס: הסקר יעזור בשימוע.

מרדכי יוגב: כתוצאה מזה, נאלץ להמשיך בפרטני.

מרדכי יוגב: עמרי, אני מחכה לתשובה מכם.

מרדכי יוגב: אם אתה יכול לצאת רגע ולשאול, בבקשה.

מרדכי יוגב: רציתי לשמוע גם את הצד המשפטי ומה הבעיה המשפטית.

<ענת אסיף: קודם כל, אני אומר שמשרד המשפטים לא מטפל כרגע בבעיה משפטית בקשר לנושא הזה.

<ענת אסיף: זה לא אומר שאין.

<ענת אסיף: זה אומר שאנחנו עודכנו – לא אני אישית אלא המחלקה הכלכלית שמטפלת בזה – לגבי הדיון שהיה, על סיכום הדיון בסוף 2016 והתבקשה התייחסות שלנו.

<ענת אסיף: התשובה שלנו הייתה שהמשרדים שאמונים על הנושא המקצועי צריכים להציג את הדברים בצורה מסודרת ורשמית ולחדד היכן יש את השאלות המשפטיות.

<ענת אסיף: אני יודעת שהיה איזשהו שיח ראשוני על שאלת העדיפות הלאומית, זה מה שעמרי הציג קודם, איך מנמקים תקצוב מדינה למשהו שהוא בתחום יהודה ושומרון בנושא כיסוי סלולרי, שלא נעשה באופן מקביל בתוך תחומי ישראל אבל זאת לא חוות דעת שאנחנו כבר נתנו אותה ונדרשנו אליה.

<ענת אסיף: אתה הזכרת קודם את השיח שלך עם שרת המשפטים אבל אני לא מעודכנת לגביו.

<ענת אסיף: אני גם חושבת, אם אני מבינה נכון, שיש איזשהו עדכון לגבי עמדת משרד הביטחון לגבי הצורך הביטחוני שיכול להיות שיש לה השלכה גם על השאלה הזאת.

<ענת אסיף: אני בעיקר שמה שאלות על השולחן שהן גם לא צריכות להיות כאן אלא ככל שנדרשת עמדה של הייעוץ המשפטי לממשלה, היא צריכה להיות על בסיס פנייה מסודרת עם חוות דעת משפטית של המשרדים הנוגעים בדבר.

<ענת אסיף: להבנתי זה עדיין לא נמצא על השולחן שלנו.

מרדכי יוגב: גם מכם בפועל לא קיבלנו תשובות.

מרדכי יוגב: מעבר לזה שאני במקביל עושה עבודת מטה - - -

<ענת אסיף: לא נשאלנו שאלות, אדוני.

מרדכי יוגב: בוודאי שנשאלתם שאלות בפעם הקודמת.

<ענת אסיף: אני מתנצלת.

<ענת אסיף: אני לא הייתי כאן בדיון הקודם ולא ידעתי שיש שאלות ספציפיות אלינו.

<ענת אסיף: שוב, כמו שאני אומרת, משרד המשפטים לא נותן חוות דעת משפטיות על בסיס פנייה של שורה אחת שמבקשת להעביר התייחסות.

<ענת אסיף: אבל זה לא לכאן, לא לשולחן הזה.

מרדכי יוגב: גם בזימון ובהדגש.

מרדכי יוגב: בפועל עד לרגע זה כמעט ולא נעשה, פרט ליציאה למיפוי, שגם זה לא נעשה, וזאת בשל התנגדות משרד האוצר, משרד המשפטים, מה גם שהתכנית אינה וכולי.

מרדכי יוגב: אלה דברים אחרים.

מרדכי יוגב: בקיצור, גם בזימון הבענו בהדגש.

<ענת אסיף: איזו התנגדות של משרד המשפטים למיפוי?

מרדכי יוגב: מה פתאום מתעדפים, מה פתאום המדינה מקצה שלושים מיליון שקלים לכיסוי סלולרי ביו"ש.

מרדכי יוגב: אני בעד שתקצה גם בערבה וגם בגליל העליון.

מרדכי יוגב: חד משמעית.

מרדכי יוגב: אני גם תובע את זה כמו מרכיבי הביטחון בכל הארץ.

מרדכי יוגב: אין לי ראייה צרה דווקא לזה.

מרדכי יוגב: כאן, בנגזרת הזאת, זאת אחריותנו.

מרדכי יוגב: אם היו נותנים לי את האחריות, ועשיתי את זה, דרך ועדת יו"ש, מרכיבי ביטחון בכל הארץ כאשר ראשונים שתעדפנו זה את עוטף עזה והשניים, דווקא את הצפון.

<ענת אסיף: יש את התהליך ויש את המהות.

<ענת אסיף: לגבי התהליך, נכון להיום למיטב ידיעתי ומהבירורים שעשיתי מול המחלקות המקבילות לי לקראת הדיון הזה, אין על שולחננו פנייה מסודרת ממשרד ממשלתי שמציפה את הקושי המשפטי ומבקשת את חוות דעתנו.

<ענת אסיף: במובן המהותי יותר, לא התהליכי, אנחנו מכירים את הסוגיה והייתה איזושהי התמודדות מול עדנה ארבל ששאלה שאלות שאמורות לסייע כדי להבין אם אנחנו נמצאים בבעיה של עדיפות לאומית מבוססת כן או לא, או לא.

<ענת אסיף: להבנתי השיח הזה לא - - -

מרדכי יוגב: אנחנו לא מבקשים מכם שאלות.

מרדכי יוגב: תפסיקו לתרץ לנו תירוצים.

מרדכי יוגב: אנחנו מבקשים מכם תשובות.

מרדכי יוגב: תנו נייר מנומק האם המדינה רוצה לכסות את הכיסוי הסלולרי גם בערבה, גם בגליל וגם בכל מקום.

מרדכי יוגב: עכשיו היא רוצה ביו"ש כי ביו"ש היו גם תאונות דרכים וגם פיגועים והיה קושי לקרוא לעזרה.

מרדכי יוגב: הקושי הזה עכשיו התבטא בערבה והלוואי שגם שם יגיעו לתשובה ולפתרון, שיתאגדו שם ראשי המועצות דרך משרד התקשורת ושר התקשורת בעצמו.

מרדכי יוגב: זה מביא אותי לומר צחי הנגבי אלא שהוא שר לעוד שבועיים ולומר לו שיראה היכן הוא משקיע בתקציבים לכיסוי סלולרי בוודאי של כבישים ראשיים.

מרדכי יוגב: ציר כזה מרכזי לאילת, בוודאי.

מרדכי יוגב: בעיני זה צורך שיכול להציל חיים.

מרדכי יוגב: בשורה התחתונה, אתם בוודאי נשאלים ונשאלתם גם בזימון לדיון.

מרדכי יוגב: אנחנו נבקש את חוות הדעת המסבירות ממשרד המשפטים.

מרדכי יוגב: משרת המשפטים.

מרדכי יוגב: לפני השרה, לפני כן נבקש את חוות הדעת שייתנו את היכולת לפעול.

מרדכי יוגב: אני בכלל לא הייתי שואל אתכם, אבל זה עניין אחר.

מרדכי יוגב: חד משמעית.

מרדכי יוגב: שלטון צריך לדעת לשאול ולא לחכות לתירוצים של יועצים משפטיים.

מרדכי יוגב: סליחה, אני אפסיק את הערתי כאן כי אני מעריך אותך.

מרדכי יוגב: לא נתקוף.

<ענת אסיף: אם אפשר, עוד משפט אחד.

<ענת אסיף: חוות דעת משפטית של הייעוץ המשפטי לממשלה – אגב, לא של שרת המשפטים אלא של הייעוץ המשפטי לממשלה – צריכה להתבסס על מסד עובדתי וסיכומים מקצועיים.

<ענת אסיף: היא לא יכולה להינתן באוויר.

<ענת אסיף: יכולים להינתן באוויר קווים מנחים לשאלות של עדיפות לאומית ואלה כבר ניתנו הרבה פעמים למשרדים הנוגעים בדבר.

<ענת אסיף: אני אומרת שוב, אני לא מכוונת כאן לשום תשובה, זה גם לא בתחום מומחיותי, התשובה לגבי השאלה הספציפית הזאת.

<ענת אסיף: כדי שאנחנו נגבה או נעיר על איזושהי החלטת ממשלה או החלטה מינהלית של הקצאת משאבים בסיטואציה הזאת, אנחנו נדרשים לזה כאשר יש פנייה מסודרת עם עמדה מקצועית לא משפטית ומשפטית.

מרדכי יוגב: סליחה שאני אומר, אבל צריך לדלג עליכם כי אתם מפריעים לשלטון לשלוט.

מרדכי יוגב: זה לא כסף מתחת לשולחן אלא זאת מדיניות ממשלה.

מרדכי יוגב: אני יושב ראש השדולה לפיתוח הצפון, נלחמנו כדי שיגיעו המיליארדים לפיתוח הצפון.

מרדכי יוגב: נלחמנו גם כשהיה בין דרעי לשר האוצר, זה לא עבד.

מרדכי יוגב: נלחמנו.

מרדכי יוגב: הייתי אצל ראש הממשלה ארבע פעמים בנושא הזה וגם היום זה לא עובד.

מרדכי יוגב: אתמול הייתי אצל ראש הממשלה בנושא הזה משום שזו מדיניות הממשלה, לחזק את הגליל.

מרדכי יוגב: זו מדיניות הממשלה.

מרדכי יוגב: לא שלושים מיליון אלא 15 מיליארד שקלים ועוד שישה או תשעה מיליארד משרד הביטחון.

<ענת אסיף: אין לי ויכוח אתך.

<ענת אסיף: יש עקרונות.

מרדכי יוגב: זו מדיניות ממשלה.

מרדכי יוגב: מדיניות ממשלה לעזור לכיסוי הסלולרי ביו"ש, על השולחן, בשורה תקציבית, ולא מתחת לשולחן.

<שלמה ועקנין: גם אם היא רוצה לעזור, היא לא קיבלה את הבקשה.

מרדכי יוגב: היועצים המשפטיים במשרד המשפטים לא רוצים לעזור.

מרדכי יוגב: אנחנו מבקשים מכם לעזור.

מרדכי יוגב: נשלח לכם בקשה.

מרדכי יוגב: זה היה גם בזימון לדיון.

מרדכי יוגב: חבל שזה כך.

מרדכי יוגב: תמסרי את זה לבוסים שלך.

מרדכי יוגב: אנחנו נצטרך לטפל בזה.

מרדכי יוגב: אני מקווה שזה לא יעכב שום דבר ואני גם אומר את זה למנכ"לים בישיבת המנכ"לים.

מרדכי יוגב: לפי דעתי הם צריכים אתם גם את מנכ"ל משרד המשפטים גם את מנכ"ל משרד האוצר כדי שבמדינה שלנו יצא משהו לפועל.

מרדכי יוגב: לפי דעתי גם את מנכ"ל ראש הממשלה כי אחרת זה לא יזוז.

מרדכי יוגב: אני עכשיו מקבל את עצתו של אורי.

מרדכי יוגב: מכיוון שבגלובל קשה להזיז, נחזור לפרטני.

מרדכי יוגב: חבל שהמדינה הקצתה כסף כי זה רק גורם לצרות.

מרדכי יוגב: לפני כן עם החברות הסתדרנו.

<שלמה ועקנין: אולי בהתייחס לגלובל.

<שלמה ועקנין: בכל מקרה, אני מבין שהצורך הביטחוני הוא אמירה שאם היא הייתה נאמרת ונכתבת, היא הייתה מסייעת במקום זה או אחר.

<שלמה ועקנין: אם יוכל עוזר השר לומר אם יש משהו בסגנון.

<שלמה ועקנין: אם אין, אני אעדכן באיזשהו פרט שאני מכיר ואולי דרכו נתקדם.

<שלמה ועקנין: אני מתנצל, אבל הצורך הביטחוני בסוף צריך להיות מרוכז.

מרדכי יוגב: מה שראינו בגלובל זה שישיבת מנכ"לים שאני חשבתי שמתקיימת ב-5 ליוני, אומרים לי שהיא מתקיימת ב-22 ביוני.

<ניצן ליבנה: היא מתקיימת ב-22 ליוני.

מרדכי יוגב: ביררה זאת נציגת משרד התקשורת.

מרדכי יוגב: אנחנו מבינים שגם כשהיא תתקיים ב-22 ביוני, עדיין יכניסו לה עיזים גם משרד האוצר שיגיד שהוא מאפשר הקמת תשתיות אבל הוא לא יאפשר למינהל לייצר את התקנים הדרושים לו ולו תקנים זמניים כדי להוציא את המכרזים.

מרדכי יוגב: אנחנו תקועים מאחור בכך שהמינהל עוד לא אפיין את הסקר שהוא רוצה לעשות, סקר מיפוי.

<אורי מנדס: מה ישנה הסקר?

<אורי מנדס: את הסקר אני יזמתי.

<אורי מנדס: אתה יודע למה יזמתי אותו?

<אורי מנדס: זאת יוזמה שלי עם רעיון שלי.

מרדכי יוגב: תוציא אותו לפועל.

<שלמה ועקנין: לכאורה נדרש התקציב כדי לעשות אותו.

<אורי מנדס: לא נכון.

<אורי מנדס: תקצבתי מתקציב מינהל אזרחי שמיועד לפיתוח האזור.

<אורי מנדס: משם תוקצב הנושא הזה וזה לא קשור לשום תקציבים אחרים.

מרדכי יוגב: כל הכבוד על זה.

מרדכי יוגב: יחד עם זאת, אם בעיניכם מבחינת השיטה שלכם כל התחלת תכנית העבודה תהיה מותנית בתוצאות הסקר - - -

<אורי מנדס: תכנית עבודה לא מותנית בתוצאות הסקר.

<אורי מנדס: תכנית העבודה נקבעה כבר בשנת 2015.

מרדכי יוגב: אני אתך לגמרי.

מרדכי יוגב: סליחה.

מרדכי יוגב: אני מבקש את סליחתך על כל הערה בעניין.

מרדכי יוגב: סעו לשלום.

מרדכי יוגב: נעבוד במקביל.

מרדכי יוגב: עוזר השר, אני רק אומר את המגבלות.

מרדכי יוגב: מגבלה אחת היא המגבלה של התקנים שמשרד האוצר עוד לא הוא הואיל בטובו לתת את התשובה ולכן עיכבתי כאן את הרפרנט שלו שביקש לצאת.

מרדכי יוגב: הוא לא הואיל בטובו להכריע שהוא מסוגל בתוך שלושים מיליון השקלים האלה לתת 29 מיליון שקלים לתשתיות ומיליון אחד לתקנים הזמניים שיידרשו כדי להוציא את המכרז, כתבי כמויות, אתרים, תכנית עבודה ולהניע את זה ולפקח על זה.

מרדכי יוגב: הוא עוד לא שם.

מרדכי יוגב: ממילא כאשר ב-22 ביוני יחליטו שיוצאים לדרך, אי אפשר יהיה לבצע ולכן אנחנו רוצים להקדים תרופה למכה ולהבין שהאוצר עוד לא שם וצריך לקבל בראש, ומשרד המשפטים עוד לא שם וגם הוא צריך לקבל בראש.

מרדכי יוגב: לא שאתה עוזר של שר המשפטים אבל אני רק מציף בפניך את העניין כי הוא עוד לא הכריע שזו מדיניות הממשלה והוא עוד לא נותן לה את הגיבוי שלו כי מי אומר שאם ביו"ש צריך, למה לא בערבה?

מרדכי יוגב: ואם בערבה, למה לא בגליל?

מרדכי יוגב: הוא לא מאפשר למדינה לממש את מדיניותה.

מרדכי יוגב: הפקידים במשרד המשפטים מעכבים את השרה ואת ראש הממשלה ואת הרשות הנבחרת והשופטת, כאשר במקום שייתנו את התשובות, הם מקשים בשאלות.

מרדכי יוגב: זאת פילוסופיה של החיים ולכן כרשות נבחרת אנחנו נשתדל לצמצם ככל הניתן את הרשות השופטת שהרימה ראש ותוקעת את המדינה.

מרדכי יוגב: זה לפרוטוקול.

מרדכי יוגב: לענייננו שלנו.

מרדכי יוגב: נחזור לשאלות הגלובליות.

מרדכי יוגב: צורך ביטחוני היה נותן למשרד המשפטים יכולת לכתוב צורך ביטחוני כי משרד הביטחון אמר לנו.

מרדכי יוגב: בלי זה אין מספיק תירוצים טובים לכתוב שיש צורך ביטחוני.

<קובי אלירז: אתם יודעים את העמדה שלנו.

<קובי אלירז: המקסימום שהצלחנו להוציא זה שיש צורך חיוני.

<קובי אלירז: לא צורך ביטחוני.

<קובי אלירז: זה מתוך החששות שכולם כאן מחכים לזה שנגיד צורך ביטחוני.

<קובי אלירז: כל אחד אומר שבזה תלוי הכול.

<קובי אלירז: משרד המשפטים יגיד שכך לא צריך מכרז ולמה יש צידוק להתחיל שם ולא במקומות אחרים.

<קובי אלירז: גם החברות יאמרו צורך ביטחוני, הולכים לצורך ביטחוני, אז מערכת הביטחון תממן, על אף שכבר יש כסף אבל זה שוב יחזור.

<קובי אלירז: לכן אצלנו מסתייגים מאוד על אף שדה פקטו יש בעניין הזה ודאי שיקולים ביטחוניים אבל נמנעים מלתת את המסמך, את הגושפנקא הרשמית להגיד שהדבר הזה הוא צורך ביטחוני מובהק.

<קובי אלירז: אנחנו הצלחנו להביא מסמך שבו זה מוגדר כצורך חיוני והסברנו בעל פה, תורה שבעל פה, את כל הדבר הזה בכל הפורומים שנדרשנו להסביר זאת וגם בישיבות הפנימיות.

<קובי אלירז: דרך אגב, אני חושב שמשרד ראש הממשלה חייב להיות שותף בעניין הזה ואני לא יודע למה הוא לא מגיע לכאן, מישהו מהמל"ל או מישהו מהם.

<אסף דורון: הם זומנו.

<קובי אלירז: חבל שהם לא מגיעים וזאת לא פעם ראשונה.

<קובי אלירז: הם צריכים להיות ב-לופ הזה.

<קובי אלירז: בסוף זה אינטרס שלהם, גם אינטרס של שר הביטחון.

<קובי אלירז: כרגע יש הרבה בירוקרטיה, כפי שאנחנו יודעים.

<קובי אלירז: אני חושב שאצלנו המנכ"ל הבין טוב מאוד את האירוע ומחכה לישיבה שלו עם מנכ"ל תקשורת.

<קובי אלירז: את העניינים הפנימיים שלנו שקוראים להם תקנים/סגירה מול המתפ"ש, איך מוציאים את זה לפועל, אני חושב שנדע לעשות.

<קובי אלירז: אני מקווה מאוד שאחרי הישיבה של המנכ"לים ב-22 ביוני, נהיה אנשי בשורה.

<קובי אלירז: אני כן חושב שמשרד ראש הממשלה חייב להיות שותף כאן, אם רוצים להתגבר על כל מיני בעיות נוספות.

<קובי אלירז: אולי המל"ל יכול להביא מסמך כזה.

<קובי אלירז: אני כאן נותן משהו שיהיה יותר קל אולי להם ברמה אסטרטגית מאשר למערכת הביטחון.

<קובי אלירז: להם אין תלות כספית למרות שאולי גם להם יש ואחרי כן יאשימו אותם.

<קובי אלירז: לא משנה, יכול להיות שצריך לחתור לאירוע הזה.

<קובי אלירז: יכול להיות ששם יהיה יותר פשוט.

מרדכי יוגב: אתה לא רוצה להביא אותי לדברים ששמעתי היום ממועמד לראשות מפלגת המחנה הציוני לפיו מדיניות הממשלה, היא כל הזמן מפחדת.

<קובי אלירז: בואו נראה אותו כשהוא יהיה בראש.

מרדכי יוגב: הוא איש אמיץ.

מרדכי יוגב: אני לא מדבר פוליטית.

מרדכי יוגב: במלחמה הוא איש אמיץ בלי להתייחס כרגע לצד הפוליטי.

מרדכי יוגב: אני אומר לך, קובי, זה לא נשמע טוב אבל יחד עם זאת, כדי להיות פרקטיים, אם אתם תוכלו לעזור למשרד המשפטים עם לשכת השרה להוציא נייר שזה צורך חיוני והוא יהווה תשתית למשפטנים במשרד המשפטים להבהיר למה זה חיוני יותר ביו"ש מאשר לצורך העניין בערבה, ואני גם בעד הערבה.

<קובי אלירז: הוצאנו מסמך כזה.

<קובי אלירז: זה לא מסמך סודי.

<קובי אלירז: אנחנו מוכנים להעביר אותו.

<קובי אלירז: נעביר אותו.

מרדכי יוגב: ועדיין אני סבור שלא צריך לחכות לחוות דעת של משרד המשפטים והיא לא מעכבת, גם אם הם לא יגידו, כי זאת מדיניות הממשלה כפי שהיא מתקצבת.

מרדכי יוגב: היא עשתה תכנית נגב והקציבה שם מיליארדים, עושה עכשיו תכנית גליל ומתקצבת במיליארדים ועושה גדר במקום אחד ולא עושה במקום שני כי זאת מדיניותה.

מרדכי יוגב: היא משקיעה את המיליארדים כרגע בסגירת דרום הר חברון ופאתי גוש עציון ולא משקיעה במקום אחר כי זאת מדיניותה וסדרי עדיפויותיה.

מרדכי יוגב: לכן אני אומר לך ענת, זה פשוט לא יעלה על הדעת.

מרדכי יוגב: אלה תירוצים לא מקצועיים שיש מהם ריח של עיכובים פוליטיים מתוך משרד המשפטים.

<ענת אסיף: אני מחזיקה את עצמי שלא למחות על כל משפט שלך לפרוטוקול כי הפרוטוקול שומע את כולנו.

<ענת אסיף: כל מה שאני אמרתי זה שאנחנו לא נדרשנו לכתוב חוות דעת כזאת.

<ענת אסיף: יש סדרי עבודה.

מרדכי יוגב: אנחנו כאן בסיכום הדיון דורשים מכם לכתוב חוות דעת כזאת כי היא תוקעת את העניין.

<ענת אסיף: הבקשה צריכה לבוא מהמשרדים.

<קובי אלירז: היושב ראש, למה אתה תולה את זה בהם?

מרדכי יוגב: כי הם יעכבו את יכולת שלושים מיליון השקלים.

<קובי אלירז: מי אמר?

<קובי אלירז: רוח הקודש?

<קובי אלירז: למה אתה תולה את זה בהם?

מרדכי יוגב: כי הם לא יאפשרו.

מרדכי יוגב: הם יוציאו חוות דעת שאי אפשר להוציא את שלושים מיליון השקלים.

<קובי אלירז: למה?

מרדכי יוגב: אני לא שואל שאלות קיטבג.

מרדכי יוגב: אני שואל שאלות כדי להקדים תרופה למכה.

מרדכי יוגב: אחר כך נחכה עוד שלושה חודשים עד שהם יוציאו לנובמבר שנה הבאה.

מרדכי יוגב: אנחנו מכירים את הסיפור.

מרדכי יוגב: יש לנו כאן שתי עכבות כרגע, של משרד האוצר שלא יאפשר את התקנים.

מרדכי יוגב: אנחנו בסרט הזה אתם כבר שתי ישיבות.

מרדכי יוגב: כבר חצי שנה אנחנו בבלבול הזה, מנובמבר.

<קובי אלירז: מה טענתכם?

<קובי אלירז: סליחה שאני שואל.

מרדכי יוגב: ששלושים מיליון השקלים נועדו לתשתיות ולא לתקנים.

מרדכי יוגב: שהמתפ"ש רוצה אתם באמצעות התקנים להיות בר יכולת להוציא לפועל את התכנית.

מרדכי יוגב: יש שלושים מיליון שקלים והם ישבו כי לא יאפשרו להם לשים אנשים שיקבלו שכר ויוציאו מכרז כי למינהל אין מספיק תקנים כדי לעשות את זה במקביל לעבודה השוטפת שלו.

מרדכי יוגב: אם השר שלך ייתן להם פקודה, אולי יעשו את זה על חשבון דברים אחרים שהם יותר חשובים או פחות חשובים.

מרדכי יוגב: מה יעשה פקיד בסדר העבודה שלו, לא אני קובע.

<קובי אלירז: זאת גרסתך?

<קובי אלירז: סליחה שאני שואל אותך.

<קובי אלירז: זאת טענתכם?

<קובי אלירז: שאנחנו לא יכולים להקצות מהשלושים מיליון שקלים שאנחנו מקצים מתקציבנו, כלל המשרדים שהוחלט שהם מקצים, אנחנו לא יכולים לשים חלק קטן מהסכום הזה לטובת תקנים זמניים?

<עמרי בן חורין: אני אגיד את מה שאמרתי קודם.

<עמרי בן חורין: המנכ"לים סיכמו על שלושים מיליון שקלים.

<עמרי בן חורין: מעולם לא הסכמנו.

מרדכי יוגב: זה דובר בכל הישיבות הקודמות.

מרדכי יוגב: זה עלה כעז קטנה והיום ברור לי שזאת עז גדולה.

מרדכי יוגב: אם לא נוריד אותה מהשולחן ונגיד שלושים תקנים, מתפ"ש זכאי לעשות את זה הכי טוב.

מרדכי יוגב: אני סומך עליו.

<עמרי בן חורין: בישיבות הקודמות, עד לישיבה האחרונה, להבנתי – אם אני טועה, יתקנו אותי – אמרו שמתפ"ש אמנם יעשה את זה בעצמו.

מרדכי יוגב: הוא אמר לאורך כל הדרך.

<עמרי בן חורין: בישיבה האחרונה נאמר, ואתה גם אמרת לו שאתה שמח שהוא הצטרף לדעתך, שהוא לא יכול לעשות את זה בעצמו אלא הוא יעשה את זה באמצעות חברות או גורם אחר.

מרדכי יוגב: בסדר, אבל הוא זקוק שם למינימום תקנים כדי לעבוד.

מרדכי יוגב: הוא לא יכול אחרת.

<עמרי בן חורין: יש הבדל בין התקנים שדיברו עליהם כשהוא יעשה אותם בעצמו כדי שהוא יפקח וינהל עבודות תשתית לבין מה שאתה אומר עכשיו לגבי תקנים כדי להוציא מכרז.

<עמרי בן חורין: זה לא אותו הדבר.

<עמרי בן חורין: אנחנו יודעים לדבר ואנחנו נדבר בישיבה.

<עמרי בן חורין: עד הישיבה, כמו שנאמר כאן ונאמר בצדק, יהיו ישיבות מקדימות.

<עמרי בן חורין: אגב, זה בשיתוף עם משרד ראש הממשלה.

<עמרי בן חורין: נדבר לפני ונראה איך פותרים את זה.

<עמרי בן חורין: אם סיכמו על כסף, סיכמו על כסף ולא נשאיר אותו.

מרדכי יוגב: אני סומך על מנכ"לי תקשורת וביטחון.

מרדכי יוגב: אני קצת פחות סומך נכון לעכשיו על – אני שמעתי את זה מבכיר באוצר – משרד המשפטים.

מרדכי יוגב: אלה הן שתי נקודות תורפה.

מרדכי יוגב: אנחנו נעקוב אחריהן.

מרדכי יוגב: נתקדם לפרטני.

<קובי אלירז: אולי חשוב שלאותה ישיבה נביא את מנכ"ל האוצר.

<ניצן ליבנה: זה שהמנכ"ל שלנו מעורב בזה, אין לנו שום סמכויות בעניין.

<קובי אלירז: אבל תדחפו לזה שאם כולם רוצים בפתרון העניין ולא לשבת סתם וללהג.

<ניצן ליבנה: אין לנו שום דבר לומר על זה.

<קובי אלירז: למה?

<קובי אלירז: תדחפו גם את זה שמנכ"ל האוצר יגיע.

מרדכי יוגב: כדי לקצר.

מרדכי יוגב: תפקידנו כאן, ואנחנו נצא עם זה גם בסיכום הישיבה שיצא תוך יום-יומיים, הוא כזה שבישיבה הזאת אנחנו מבקשים שיהיה גם נציג בכיר של האוצר ונציג בכיר של משרד המשפטים כדי שלא ייווצר מצב שהם ביניהם חשבו שהם גמרו הכול אבל זה לא כך.

<קובי אלירז: אגב, קמ"ט תקשורת כפוף אליכם, עם כל הכבוד.

<ניצן ליבנה: כפוף אלינו מקצועית.

<קובי אלירז: מה זאת אומרת?

<קובי אלירז: אתם לגמרי בעסק.

<ניצן ליבנה: אין לנו סמכויות שם.

<קובי אלירז: יש לכם הרבה סמכויות.

<קובי אלירז: קחו אותן.

<קובי אלירז: יש לכם.

<קובי אלירז: תגדילו ראש בזה.

<ניצן ליבנה: אנחנו לא יכולים להגדיל ראש מעבר לחוק.

<ניצן ליבנה: החוק לא נותן לנו סמכויות שם.

<ניצן ליבנה: אנחנו לא קובעים מה יש שם.

<קובי אלירז: אבל אתם יכולים לדחוף את הפתרון של זה, לא פחות מאתנו.

<ניצן ליבנה: לשם כך המנכ"ל שלנו מעורב בכל הישיבות.

מרדכי יוגב: זה נכון.

מרדכי יוגב: נתקדם הלאה.

מרדכי יוגב: אורי, אנחנו מחזירים את הגלגל אליך לפרטני.

מרדכי יוגב: ב-2016, PHI, אם נלך למעקב הזה.

מרדכי יוגב: אני עובר מסיכום הישיבה הקודמת.

<אורי מנדס: לך לפי הסדר שלך.

<אורי מנדס: אני אתאים את עצמי.

<אורי מנדס: PHI, האתר בפדואל.

<אורי מנדס: אני מבין שהישוב מתנגד.

<גדי דיעי: הישוב מתנגד.

<גדי דיעי: אנחנו ב-10 לפברואר פנינו ל-PHI אחרי שתיאמנו את זה עם מועצה מקומית בית אריה שהם יעשו את הסיור שם.

<גדי דיעי: אנחנו פנינו אליהם לפחות חמש פעמים כדי שהם יעשו שם סיור אבל הסיור עדיין לא נעשה.

<אלכס שליו: הסיור נקבע לשבוע הבא.

<גדי דיעי: ראש מועצה מקומית בית אריה לא מכיר את זה.

<אלכס שליו: ב-17 למאי.

<גדי דיעי: הוא לא מכיר את זה.

<גדי דיעי: שאלתי אותו לפני הדיון.

מרדכי יוגב: גדי, תתחבר לזה.

מרדכי יוגב: אם קבעו את אריה נעים, זה גם יעזור להם.

מרדכי יוגב: זה גם תורם לכל המעבר.

<שלמה ועקנין: אנטנות כבר יש אצלם.

<קריאה: בבית אריה, שתיים.

מרדכי יוגב: הם יחליטו אחרי כן אם זה עונה לכך.

מרדכי יוגב: הם ידעו לדבר ביניהם.

<אורי מנדס: אדוני היושב ראש, זה רעיון מעולה אלא שהוא לא נותן פתרון לבעיה.

<אורי מנדס: הרעיון לאנטנה באזור פדואל היא לתת כיסוי סלולרי באזור מסוים.

<אורי מנדס: אנטנה בבית אריה נותנת אולי כיסוי יותר טוב לכיוון שדה התעופה.

<אורי מנדס: מעולה, גם זה צריך וזה מאוד נחמד אבל את הכיסוי אתה רוצה לכיוון אזורים בהם אין קליטה והם סמוכים לפדואל.

מרדכי יוגב: אני מציע שכאשר נתקדם בהמשך לסלקום לגבי האנטנה בלשם עלי זהב, אז נדע אם קיבלנו את זה או לא.

<אלכס שליו: כן, אבל צריך לקחת בחשבון שאנחנו לפעמים לא ערים לתוצאות של מה שקורה בישובים.

<אלכס שליו: אני אומר שישוב שלא רוצה, אז למה אנחנו צריכים להתאמץ לעשות?

<אלכס שליו: לא רוצה, לא צריך.

<אלכס שליו: אנחנו רוצים לתת כיסוי ובסוף יוצא שאנחנו הולכים לריב עם חלק גדול מהישובים כדי להקים אנטנות שישרתו אותם.

<אלכס שליו: אנחנו לא רוצים לריב.

<אלכס שליו: מי שלא רוצה, לא צריך.

מרדכי יוגב: לא הישוב מטריד אותי.

מרדכי יוגב: לא פדואל מטריד אותי.

<אלכס שליו: אלה שמגיעים לישוב, לא צריכים?

<קובי אלירז: זה לא לישוב.

<קובי אלירז: זה ציר ראשי.

<אלכס שליו: זה שגר בפדואל, מגיע במסוק?

<קובי אלירז: זה לא קשור לפדואל.

<קובי אלירז: זה מענה אזורי.

<קובי אלירז: זה לכל מי שנוסע על הציר.

<קובי אלירז: במקרה זה פדואל.

מרדכי יוגב: אלכס, אתה בין האנשים שעשו דברים מועילים בעניין.

מרדכי יוגב: פדואל לא מטרידה אותי אלא מטריד אותי נחל שילה בעניין הזה והאנטנה השנייה שאמורה לתת כיסוי יותר צפוני, היא שייכת לפלאפון בלשם.

מרדכי יוגב: תכף נגיע לזה.

מרדכי יוגב: נשמע את אורי ונראה אם זה עוזר.

<אורי מנדס: בוא ניגע בלשם, עלי זהב.

מרדכי יוגב: תלך על PHI.

מרדכי יוגב: על הסדר הזה.

מרדכי יוגב: סירוב של הישוב להקים על גג בית כנסת, סיור ב-17 למאי, האחריות נשארת של מועצה אזורית שומרון.

מרדכי יוגב: קב"ט יש"ע, תתעדכן מתי הסיור וחבר את אבי נעים.

<שלמה ועקנין: מישהו יודע לומר מה רוצים לכסות כשהתכוונו לשים את זה בפדואל?

<שלמה ועקנין: כאן אני מתחבר למה שאומר אורי מנדס.

<שלמה ועקנין: כשהחליטו למקם, אני יודע מה קורה בפדואל.

<שלמה ועקנין: יש התנגדות של כל המערכת שם לרבות משפחת המחותנת שלי, חמישה-שישה מקרי סרטן והחליטו שעד כאן, הם לא רוצים עוד סרטן בישוב.

<שלמה ועקנין: זאת החלטה מקומית.

<שלמה ועקנין: האם אני שואל האם אין כאן איזושהי אלטרנטיבה.

<שלמה ועקנין: כשאומרים בית אריה, האם זה נותן לנו את הכיסוי שרצינו לקבל בפדואל?

<אלכס שליו: לא.

<אלכס שליו: זה לא.

<גדי דיעי: את זה בדיוק יבדקו.

<גדי דיעי: הם אפילו לא היו שם.

<שלמה ועקנין: הוא יודע לומר לך את זה מראש.

<גדי דיעי: אני הייתי שם עם המהנדס שלכם בשטח והוא לא ידע להגיד את זה.

<אלכס שליו: זה המנדט שלי.

<אלכס שליו: אני אומר לך.

<אורי מנדס: האזור של נחל שילה עילי, על המצוקים שם למטה, המיקום הנוסף שבית אריה מציעים, כנראה שהוא ייתן מענה לחלק מכביש 446.

<אורי מנדס: העניין הוא שמיקום אופטימלי בפדואל שווה הרבה יותר.

<אורי מנדס: יצטרכו יותר בבית אריה.

<אורי מנדס: הלוואי ותהיה עוד אנטנה בבית אריה כי זה נמצא בצד המערבי יותר וזה נמצא בצד הצפון מזרחי יותר, כך שזאת כאילו עוד אנטנה, אבל עדיין יצטרכו עוד אחת באזור של פדואל כדי לעשות את הכיסוי המלא.

<אלכס שליו: ככל שמתרחקים מהישוב, ההיתכנות להקמת אנטנה הולכת וקטנה כי אתה מדבר על תשתיות חשמל, אתה מדבר על כל הדברים האלה ואז ראה ואדי חרמיה, שמונה שנים, עד שכולם ביחד נרתמו לזה.

<אלכס שליו: זה שפדואל לא רוצים שזה יהיה בתחום העירוני שלהם או משהו קרוב אליהם, אני מקבל את זה אבל ההיתכנות להקמת אנטנה באיזה מקום, היא בלתי אפשרית וזה גם צריך להיות ברור לכולם.

מרדכי יוגב: ברור לי.

מרדכי יוגב: אני חושב שאם אני מנסה כרגע להתקדם לחוליה הבאה, החוליה הבאה היא הסיור.

מרדכי יוגב: לכן אני מבקש, שלמה, אם תוכל להיות בסיור ותוכל לראות מפות כיסוי.

מרדכי יוגב: נציג המינהל האזרחי אמור להיות בסיור הזה?

מרדכי יוגב: קמ"ט תקשורת יודע על הסיור?

<אלכס שליו: כן.

מרדכי יוגב: באיזה שעה יתקיים הסיור?

מרדכי יוגב: איפה נפגשים?

מרדכי יוגב: שלמה, תהיה ערני מול פרטנר.

מרדכי יוגב: נציג המינהל האזרחי, גם אתם בבקשה.

<גדי דיעי: גם נתאם את זה מול הישוב כי בדקתי את זה עכשיו והם לא יודעים על כך.

מרדכי יוגב: הישוב לא צריך להיות מיודע.

<קריאה: לא.

<קריאה: הוא חייב.

מרדכי יוגב: מבחינתי המועצה היא שחקן.

מרדכי יוגב: לא הישוב.

מרדכי יוגב: אני דורש ממועצה אזורית שומרון, אני לא מסוגל לשחק מול ישובים, שתטפל בזה.

<גדי דיעי: אני מדבר על בית אריה.

<גדי דיעי: הסיור ב-17 למאי לא תואם מולם.

מרדכי יוגב: יש ראש מועצה.

מרדכי יוגב: אני לא יודע מול מי הוא מתואם.

<עומר שרעבי: הסיור הוא לא בישוב בית אריה.

<עומר שרעבי: הוא על כל הצירים שם.

<עומר שרעבי: החיפוש של האופציה החליפית, ירדנו מתוך הישוב כי הבנו שיש התנגדות ואנחנו מחפשים על הצירים.

<אורי מנדס: הם בכמה נקודות.

<עומר שרעבי: נכון.

מרדכי יוגב: בסדר.

מרדכי יוגב: יש שם נקודות יותר קרובות לחשמל, מתקן כלשהו בעלייה, אבל אני לא זוכר כרגע ולא רוצה להיכנס לפרטים.

מרדכי יוגב: הסיור של ה-17 למאי הוא הצעד המעשי הבא שממנו אנחנו מקווים לקבל תשובות.

מרדכי יוגב: אין משהו אחר שיוכל להועיל יותר.

מרדכי יוגב: הר גילה מערב.

<עומר שרעבי: הר גילה מערב, אותו דבר.

מרדכי יוגב: היה אמור להיות סיור ב-13 לינואר.

<עומר שרעבי: היה סיור.

<עומר שרעבי: הביאו אופציות והן נפסלו על ידי מהנדסי הרדיו.

<עומר שרעבי: הסיבה היא שהן לא נתנו כלום.

<שלמה ועקנין: מי שפסל רדיו, זה אתם, אנשי המקצוע.

<עומר שרעבי: נכון.

<עומר שרעבי: אמרתי.

<שלמה ועקנין: אנשי המקצוע מבקשים סיור נוסף.

<קריאה: לנסות למצוא מקום שייתן כיסוי.

<שלמה ועקנין: זה לא אותו סיפור כמו בפדואל.

<שלמה ועקנין: כאן אין התנגדות להקמת אנטנה.

<עומר שרעבי: בישוב עצמו זה כבר לא רלוונטי.

<עומר שרעבי: אנחנו יוצאים החוצה, לחפש על הצירים, עמודי חשמל, עמודי תאורה, לא משנה מה אבל מיקום שיהיה אופטימלי מבחינת הרדיו.

<עומר שרעבי: מהנדס הרדיו, האופציות האחרונות שהיו גם בפדואל, באזור פדואל, וגם בהר גילה, נפסלו על ידי הרדיו ועכשיו חוזרים בחזרה לסיורים חדשים.

מרדכי יוגב: הר גילה למעלה לא נותן מענה לסיפור?

<עומר שרעבי: לא.

מרדכי יוגב: מתי יתקיים הסיור?

מרדכי יוגב: אתם יודעים לקבוע מתי יתקיים הסיור?

<עומר שרעבי: ב-17 למאי.

<עומר שרעבי: בשבוע הבא יש סיור.

<עומר שרעבי: הולכים לכמה נקודות.

מרדכי יוגב: לפדואל ולגילה ביחד.

<עומר שרעבי: כמה שהם יספיקו.

<עומר שרעבי: יש עוד נקודה שהם צריכים להיות בה.

מרדכי יוגב: שלמה, 17 למאי, תכלל בזה אותך ואת נציגי הרשויות.

מרדכי יוגב: פלאפון.

<אורי מנדס: גבעת התמר באפרת.

<שלמה ועקנין: אין כאן שיתוף פעולה.

<קריאה: זה בלשון המעטה.

<קובי אלירז: שיתוף פעולה עם מי?

מרדכי יוגב: דרוש בעניין הזה אישור שר ביטחון כדי לעלות גם על תורן קיים של יחידת קו התפר.

מרדכי יוגב: הם לא מאשרים להם לעלות על תורן קיים.

<עמית קליין: לא שלא מאשרים.

<עמית קליין: הלוואי והיו מסיירים.

<עמית קליין: אפילו סיור, להגיע למקום, לפסול את המקום.

<עמית קליין: כבר הייתי במשרד קמ"ט תקשורת ואמרו תסתכלו מבחוץ מעבר לגדר.

<עמית קליין: מה זה מחוץ לגדר?

<עמית קליין: תפתחו את הדלת, נבדוק, נעשה איקס לא טוב, נלך לראש מועצת אפרת, נשב אתו כדי שיביא אופציה אבל גם לזה עוד לא הגענו.

מרדכי יוגב: עוזר שר הביטחון, זה עולה אצלנו כבר שלוש ישיבות.

<קובי אלירז: אני לא מכיר את זה.

<קובי אלירז: אף פעם לא שמעתי על כך.

<קובי אלירז: חבל.

<שלמה ועקנין: ראש קש"ץ מכיר, סגנו מכיר.

מרדכי יוגב: מכיר מצוין.

<קובי אלירז: מה הבעיה?

<קובי אלירז: תסבירו מה הבעיה.

<קובי אלירז: לא נותנים לכם לבדוק את האנטנה אם יש בה קליטה או אם אפשר לשים עליה עוד אנטנה?

<עמית קליין: נכון.

<עמית קליין: אף אחד לא מגיע לסיור ואומר לנו, בבקשה, פתוח.

<עמית קליין: אני מביא איש מקצוע והוא אומר טוב או לא טוב.

<קובי אלירז: איך קוראים לאנטנה הזאת?

<עמית קליין: גבעת הדגן.

מרדכי יוגב: לא התמר?

<עמית קליין: לא.

<עמית קליין: הדגן, אם אני לא טועה.

מרדכי יוגב: עד היום קראנו לה התמר.

<עמית קליין: אין שם הרבה תרנים.

מרדכי יוגב: בעצם דרוש לא אישור לשילוב אלא דרוש אישור לסיור פיזי בנקודה.

<עמית קליין: בדיוק.

<שלמה ועקנין: גם החלק השני דרוש, אבל בוא נפתור את הבעיה הראשונה קודם כל כי הבעיה העקרונית קיימת.

<שלמה ועקנין: יש אמירה של הרמטכ"ל, הנחיה כתובה להמעיט אפילו עד כדי לא לשלב מערך אזרחי של סלולר על תשתית צבאית.

<שלמה ועקנין: יש אמירה כתובה.

<שלמה ועקנין: ראיתי אותו בעין.

מרדכי יוגב: נציג משרד הביטחון כאן, גם העכבה הזאת של נציג מקש"פ דורשת שגם נציג מקש"פ שהיה מאוד מיינדד לכל הדברים, אבל אם מבחינתו הוציאו איזושהי הוראה, ההוראה צריכה להיבחן.

<קובי אלירז: אני מציע לזמן לכאן גם את נציג קש"ץ.

<קובי אלירז: למה אתם לא מזמנים אותו?

<קריאה: הוא זומן.

<נעמה גת: הוא לא הכיר את הזימון.

<נעמה גת: דיברתי אתו הבוקר.

<שלמה ועקנין: הוא לא הכיר את הזימון, אבל הוא מכיר את הבקשה מעשרים מיילים ושיחות.

מרדכי יוגב: הוא מכיר את הבעיה גם מישיבה כאן בה הוא השתתף.

מרדכי יוגב: אני מבקש, קובי, שתלחץ על סיור משותף.

<קובי אלירז: אולי עכשיו אני אביא איזו בשורה, תוך כדי הישיבה.

מרדכי יוגב: שיהיו ענייניים.

מרדכי יוגב: אנחנו לא הולכים להפריע לו ולא לכל גורם אחר.

מרדכי יוגב: הם תמיד ראשונים.

<שלמה ועקנין: אגב, זה לא קשור למקש"פ.

<שלמה ועקנין: דיברת על הגיבוי החיובי והוא של המקש"פ הקודם.

<שלמה ועקנין: האנטנה הזאת לא קשורה למקש"פ.

מרדכי יוגב: אבל כל אנטנה בפיקוד מרכז, הוא הסמכות העליונה.

מרדכי יוגב: עסקתי בזה הרבה באנטנות של פסגות ואחרות.

מרדכי יוגב: הוא הסמכות העליונה לקבוע ולהכריע אם עולים, לא עולים והיכן עולים, בלי לפגוע בנושאים ביטחוניים.

מרדכי יוגב: גשר ביר זית.

<אורי מנדס: ממתין להחלטה של פיקוד המרכז שבשלב זה לא מתכוון להוציא דרישה לצורך מבצעי להקמת אנטנה במקום.

<עמית קליין: רק לחדד, ברשות היושב ראש.

<עמית קליין: יש מכתב של מח"ט בנימין שמבקש להצטרף.

מרדכי יוגב: נכון.

<עמית קליין: הכול כבר מוכן.

<עמית קליין: עבודת מטה של תקשורת בקנה.

<עמית קליין: מקש"פ מרכז עוצר הכול.

מרדכי יוגב: אני מודע לזה גם מישיבות קודמות.

מרדכי יוגב: יש מכתב של צורך מבצעי וגם של רצון של הצבא להצטרף.

מרדכי יוגב: שוב, זה מקש"פ מרכז שהוא לא כאן כרגע.

מרדכי יוגב: שוב, הפנייה היא למשרד הביטחון.

<עמית קליין: אבל תקנו אותי.

<עמית קליין: מקש"פ מרכז הקודם אבי כהן אישר את זה.

<שלמה ועקנין: נכון ועל זה התחילה עבודה.

<עמית קליין: על זה התחלנו עבודת מטה.

<עמית קליין: לקחנו כסף ועשינו.

מרדכי יוגב: לישיבה הבאה נזמן לכאן גם את רמ"ט מרכז, את סגן הרמ"ט וגם את מקש"פ.

<אורי מנדס: בסוף הם אנשי המקצוע שאמורים להביא את זה בפני אלוף פיקוד מרכז כדי לחתום על צו כניסה למקום.

<אורי מנדס: הם יחליטו אם יש צורך מבצעי שלהם או לא.

<עמית קליין: אני לא מתווכח אלא רק מציין עובדה.

<שלמה ועקנין: אלוף פיקוד מרכז אמר מעבר לזה.

<שלמה ועקנין: הוא חתם על צורך מבצעי וננזף על כך שהוא כתב צורך מבצעי.

<שלמה ועקנין: מה צריך יותר מזה?

מרדכי יוגב: עינב.

<עמית קליין: בעינב אנחנו בשלב אגרות.

<עמית קליין: היה איזשהו עניין עם קמ"ט איכות סביבה.

<עמית קליין: הם דרשו איזשהו אישור.

<עמית קליין: השגנו את כל האישורים.

<עמית קליין: קיבלנו ביום חמישי הקודם שהושלמו כל הדרישות.

<עמית קליין: ישולמו האגרות.

<עמית קליין: היתר בנייה יצא בשבועיים הקרובים.

מרדכי יוגב: היתר בנייה של המועצה?

<עמית קליין: של שומרון.

<עמית קליין: כן.

מרדכי יוגב: עד סוף מאי.

<עמית קליין: בערך.

<עמית קליין: אני מניח שזה יהיה קצת אחרי.

<עמית קליין: בוא ניקח את זה עד סוף יוני.

מרדכי יוגב: מה צפי גמר ביצוע?

<אורי מנדס: סוף דצמבר, תחילת כסלו.

<עמית קליין: שלושה-ארבעה חודשים כי זה מגדל מים.

מרדכי יוגב: גמר ביצוע עד סוף אוקטובר.

<עמית קליין: בערך.

<ענת בן משה: ביצוע בסביבות אוגוסט.

מרדכי יוגב: גמר ביצוע, ספטמבר 2017.

מרדכי יוגב: האם נתקע משהו בנושא משרד הבריאות או האם התגברנו על זה?

<עמית קליין: זה הסתדר.

<שלמה ועקנין: כאן חייבים לומר שהמינהל האזרחי, קמ"ט איכות סביבה נרתם באופן אישי ופועל בעניין.

<אורי מנדס: תודה רבה.

מרדכי יוגב: אורי, אנחנו עוד זוכרים את ההצהרות הגדולות של הצדעה של ההתיישבות למינהל ולצבא.

<אורי מנדס: צריכים לחדש את זה.

מרדכי יוגב: הנה, אומרים מילה טובה.

<אורי מנדס: יושבים כאן נציגי משרדי הממשלה ואתה סונט בהם.

<אורי מנדס: יושבים כאן נציגי חברות פרטיות.

מרדכי יוגב: אמרנו תודה לקמ"ט איכות סביבה שהתגבר על הסיפור של הבריאות.

מרדכי יוגב: מעבר לזה לא אמרנו כלום.

מרדכי יוגב: לפחות לא התכוונתי לכלום.

מרדכי יוגב: סלקום.

<יצחק נעים: לשם ועלי זהב.

<יצחק נעים: אנחנו נמצאים באותו סטטוס של הדיון הקודם.

<יצחק נעים: אנחנו למעשה ביצענו את כל שיכולנו.

<יצחק נעים: הגשנו בקשה שהיא אושרה בתנאים.

<יצחק נעים: יש התנגדות של משרד הבריאות.

<יצחק נעים: בדיון הקודם למיטב זיכרוני נאמר שנקבל סיוע מהפורום על מנת שנקבל את אישור משרד הבריאות.

<יצחק נעים: נכון לעכשיו אין אישור.

<שלמה ועקנין: רק עכשיו שיבחנו את מי ששיבחנו, אז אל תקלקל.

<שלמה ועקנין: דברו בבקשה עם ידידנו קליין ותאמו ביניכם את השיטה.

<שלמה ועקנין: תאמין לי, יש נכונות לסייע.

<יצחק נעים: השאלה אם שם זה לא תלוי מחוזות.

<יצחק נעים: בסדר.

<יצחק נעים: נבדוק את זה.

מרדכי יוגב: גדי, יש לך תשובה אם זה רמלה או צפון?

מרדכי יוגב: עינב זה צפון או עינב זה רמלה?

<גדי דיעי: לא יודע.

<שלמה ועקנין: קמ"ט איכות הסביבה מגדיל ראש.

מרדכי יוגב: מול צפון הוא מתגבר יותר טוב, ומול רמלה הוא יכול להיתקע בקשיים.

מרדכי יוגב: צריך לדבר עם קמ"ט איכות סביבה.

מרדכי יוגב: דברו אתו כדי להתגבר כמו בעינב, גם לגבי לשם ועלי זהב כי צריך את אישור משרד הבריאות ובלעדיו זה לא יתקדם.

מרדכי יוגב: אני מבין שהמועצה האזורית שומרון הוציאה היתרים.

<שלמה ועקנין: היא לא יכולה.

<ענת בן משה: התוצאה לא תהיה עד שיינתן לנו האישור שהוא כבר בידינו.

<שלמה ועקנין: לא.

<שלמה ועקנין: זה בסדר.

מרדכי יוגב: ממעט ניסיוני, אני מעריך – אני לא בטוח שאני צודק – שהמחוז ברמלה הוא מחוז יותר בעייתי לכל דבר ועניין לעומת ירושלים וצפון שם עובדים עניינית.

מרדכי יוגב: זה מניסיוני אבל אני לא בטוח שזאת הסיבה ולכן אני לא אומר את זה באופן מוחלט.

מרדכי יוגב: אני אומר לך גדי, לפעול על אישור משרד הבריאות ולהיות אקטיביים בעניין.

<גדי דיעי: אני הבנתי מסלקום שהם כבר ביקשו אישור והם קיבלו תשובה שלילית.

<גדי דיעי: לא?

מרדכי יוגב: תיעזר גם בקמ"ט איכות סביבה.

<יצחק נעים: אנחנו הגשנו בקשה וקיבלנו התנגדות של משרד הבריאות אבל כאן צפוי איזשהו מעקף.

<יצחק נעים: ננסה אותו.

מרדכי יוגב: דברו עם קמ"ט איכות סביבה והולכים פיזית יחד ראש המועצה וסגנו או ראש המועצה או סגנו.

מרדכי יוגב: כך זה עובד.

מרדכי יוגב: יושבים להם במשרד ברמלה ומביאים אותם לסיור.

מרדכי יוגב: כך זה עובד כי אחרת גם בישיבה הבאה נשמע על לשם-עלי זהב.

מרדכי יוגב: זה אתגר שלכם.

מרדכי יוגב: אנחנו ביקשנו סיוע של יושב ראש איגוד ערים לאיכות הסביבה ואני משאיר את כל זה כעבודה מועצתית.

מרדכי יוגב: אני חושב שהמועצה צריכה לרוץ על זה.

מרדכי יוגב: נעבור ל-2015-2016.

<שלמה ועקנין: לא דיברנו על הרודיון.

מרדכי יוגב: נכון.

מרדכי יוגב: הרודיון-ירושלים.

<יצחק נעים: ציר הרודיון-ירושלים.

<יצחק נעים: לפני שלושה חודשים העברנו בקשה לקמ"ט תקשורת.

<יצחק נעים: טרם התקבל אישור.

<יצחק נעים: רצינו במקביל לקדם תכניות להיתר.

<יצחק נעים: מהוועדה העליונה נמסר לנו שלא נטרח להגיש את החומר בלי אישור קמ"ט תקשורת.

<אורי מנדס: תגישו בקשה להיתר בנייה.

<יצחק נעים: רצינו.

<יצחק נעים: אמרו לנו שנבוא עם אישור קמ"ט תקשורת.

<יצחק נעים: ברגע שנקבל את אישור קמ"ט תקשורת, נגיש את כל החומר לוועדה העליונה.

מרדכי יוגב: אומר לך כאן סגן ראש המינהל שתגישו.

<אורי מנדס: הוא אומר לי שאצלי בבית יש בעיה.

מרדכי יוגב: ואתה אומר לו להגיש.

<אורי מנדס: הבנתי מה אני צריך לעשות.

מרדכי יוגב: אתה אומר לו תגיש.

<אורי מנדס: הוא אומר שזה מה שהוא ניסה לעשות ואמרו לו לא.

<אורי מנדס: אני צריך לבדוק את עצמי.

מרדכי יוגב: אבל השאלה אם אתה אומר לו להגיש.

<אורי מנדס: אני לא יודע לענות לך עכשיו.

<יצחק נעים: בכל מקרה נעשה את זה.

<יצחק נעים: אם אתה אומר לי להגיש, אנחנו תוך שבוע יודעים להגיש את זה.

<אורי מנדס: אין בעיה.

מרדכי יוגב: בסדר.

מרדכי יוגב: סגן ראש המינהל יטפל בהיתר בנייה.

מרדכי יוגב: אנחנו מתקדמים לנעלה.

<אורי מנדס: כביש 465, סמוך לצומת עופרים.

<אורי מנדס: סלקום.

<אורי מנדס: אני מבין ששם לא נמצאה נקודה.

<יצחק נעים: העלינו את זה גם בדיון הקודם אבל מאז התקדמנו.

<יצחק נעים: כלומר, עשינו עבודת בדיקה.

<יצחק נעים: אנחנו בסופו של דבר רוצים גם שהאתר שנקים יהיה יעיל וייתן פתרון.

<יצחק נעים: הבעיות שלנו על הציר הן ממש מינוריות עד אפסיות ואין נקודה שיכולה לתת פתרון לנקודות האלה.

<יצחק נעים: על מנת להשתתף במאמץ - - -

<אורי מנדס: ביקשתם להקים במקום באזור תרקומיא.

<יצחק נעים: שהוא חלק מהרשימה.

<אורי מנדס: כן.

<אורי מנדס: אני יודע שהוא חלק מהרשימה.

<יצחק נעים: עשינו סיור עם כל החבר'ה.

<אורי מנדס: הוא אתר נחוץ מאוד ורציתם באזור המחצבה ובעל המחצבה או מי שמחזיק כרגע בקרקע רוצה 10,000 שקלים ליום.

<אורי מנדס: אני מכיר.

<יצחק נעים: התקדמנו גם מאז.

<יצחק נעים: ביצענו סיור על בסיס נקודות שקיבלנו מהמינהל האזרחי.

מרדכי יוגב: על איזה פערים זה אמור לכסות?

מרדכי יוגב: על הכביש בין נילי לעופרים?

מרדכי יוגב: או על הכביש בין נווה צוף לעופרים?

<יצחק נעים: אתה מדבר על הנקודה הקודמת.

מרדכי יוגב: על זו שעכשיו מדברים עליה.

<אורי מנדס: חלק מאותו עניין של הסיכום מול החברות הוא שמתוך ה-18 אתרים, כל אחד לוקח איקס ומקים אותם.

<אורי מנדס: בתמורה הם קיבלו כל מיני אפשרויות כאופציות.

<אורי מנדס: מעולה.

<אורי מנדס: אומרים שהיה סיכום שהם מקימים באזור 465, אזור עופרים, חלמיש, מכירים את הציר, הוא ציר בעייתי, נווה צוף, חלמיש, נווה יאיר, אזורים בהם לפעמים יש בעיות קליטה.

<אורי מנדס: חברת סלקום קיימה מספר סיורים במקום ולא מצאה מקום אחד אופטימלי בו אם הם יקימו אנטנה, זה יעזור.

<אורי מנדס: הם יצטרכו להקים או שלוש אנטנות או צורה של כל מיני פטנטים הנדסיים.

<אורי מנדס: הם אמרו שזה יחכה ולא נקים את האתר באזור 465 אלא במקום זה ניקח אחר מהרשימה הגדולה של ה-28 אתרים ונקים אחד באזור תרקומיא.

<אורי מנדס: מדוע?

<אורי מנדס: אזור תרקומיא, ראשית, יותר קרוב לקו ירוק, שנית, זה אזור שבו יש פעילות מסחרית ענפה ויש בו הרבה מאוד אנשים שעוברים – אתה מכיר את מעבר הסחורות ומעבר אנשים – ולכן הרצון הוא להקים באזור מעבר תרקומיא.

<אורי מנדס: לצורך מעבר תרקומיא הם קיימו סיור בנקודה אופטימלית ומצאו אותה באזור שהיום מוקצה לטובת מחצבה.

<יצחק נעים: לא.

<יצחק נעים: אני אדגיש.

<יצחק נעים: קודם כל, לגבי הנקודה הראשונה, במהלך הזמן בוצעה אופטימיזציה באתרים סמוכים ולכן הצורך של סלקום בציר הזה הוא כמעט ולא קיים.

<יצחק נעים: בנקודות הבעייתיות אין כרגע פתרון.

<יצחק נעים: הסיבה שהלכנו לתרקומיא היא כי מבין כל האתרים שמופיעים ברשימה הגדולה, זה למעשה האתר היחיד שלנו יש שם פער.

<יצחק נעים: אין לנו צורך להקים אתר במקום שאין לנו בו פער ולכן הלכנו לתרקומיא.

<יצחק נעים: הסיפור עם מחצבת בן ארי הוא סיפור ישן.

<יצחק נעים: ירדנו ממנו בגלל שיש פערים גדולים.

<יצחק נעים: בשיתוף המינהל האזרחי – דרך אגב, כבר קיבלנו פוליגונים לנקודות פוטנציאליות להקמת אתר - - -

<אורי מנדס: באדמות מדינה באזור.

<יצחק נעים: נכון.

<יצחק נעים: בשבוע שעבר היינו בסיור.

<יצחק נעים: הנקודות האלה לא צלחו.

<יצחק נעים: עשינו סיור נוסף לראות נקודות ואנחנו כרגע בבדיקה אם הנקודות האלה נופלות באמת באדמות מדינה.

מרדכי יוגב: שאלה עניינית.

מרדכי יוגב: נווה יאיר, פוטנציאל להקמה?

<רון שניר: לפני שנה וחצי עשינו שם סיור עם ערן ויסבורג מסלקום והמהנדס שלו.

<רון שניר: עלה הנושא של נווה יאיר.

<רון שניר: ביצענו אתו את הנושא הזה.

<רון שניר: אחד מהדברים שעלה היה לשים אנטנה על מגדל המים של נווה צוף ונווה יאיר אבל אם אתה זוכר, בישיבה של לפני כשנה עם עדנה פרדו שישבה כאן, עלתה כאן בקשה לשים את זה בנווה יאיר וזה ירד מסדר היום.

מרדכי יוגב: למה?

<רון שניר: כי אמרו שיש שם בסיס צבאי והם לא מוכנים שאנטנות של סלולר של סלקום או של פלאפון ייכנסו לתוך בסיס צבאי.

מרדכי יוגב: האם נווה יאיר מבחינת כיסוי סלולר נותן מענה?

<רון שניר: כן.

מרדכי יוגב: זאת שאלה לאנשי המקצוע.

<רון שניר: ערן אמר חד משמעית כן.

<יצחק נעים: דברים שהיו לפני שנה וחצי, הרשת מתחדשת, עשינו אופטימיזציה באתרים סמוכים.

<יצחק נעים: אני צריך לבדוק את זה מול מהנדס הרדיו ערן.

<אורי מנדס: אם לסלקום אין בעיות, אולי לפלאפון יש בעיות שם.

<יצחק נעים: אני מוכן לבדוק את זה שוב.

<יצחק נעים: דרך אגב, אם לוועדה יש העדפה מסוימת לגבי ציר תרקומיא, היא מוזמנת לומר.

מרדכי יוגב: לא.

מרדכי יוגב: אנחנו לא רוצים כרגע לחרוג וללכת לקל.

מרדכי יוגב: אנחנו רוצים קודם את האבנים הכבדות כמו הפרופסור היפאני ההוא, כי אחרת נמלא את הכלי בחול לא נצליח להתגבר.

מרדכי יוגב: אני מציע שהשלב הבא בכביש 465 יהיה כן לבדוק את המיפוי של נווה יאיר.

מרדכי יוגב: אם נווה יאיר יהיה אופטימלי, נלך לסיפור של איך בתוך בסיס צבאי מקימים אתר.

מרדכי יוגב: זאת כבר תהיה שאלה גם למדיניות שר וגם לאלוף ומקש"פ והיא תחזור לעוזר השר.

מרדכי יוגב: קובי, אם אתה יכול לרשום לך גם את הנקודה הזאת, אם נווה יאיר הוא שם אופטימלי.

מרדכי יוגב: אני לא יודע מה מצב תאונות הדרכים שם היום.

מרדכי יוגב: בתקופתי כל אימת שגדוד מילואים חדש היה נכנס לגזרה, בימיו הראשונים היה עושה תאונת דרכים ופינינו מהמקום גם יהודים וגם ערבים שנהרגו.

מרדכי יוגב: גם תושבי נווה צוף.

מרדכי יוגב: גם ערבי פונה במסוק של צה"ל.

מרדכי יוגב: לא יודע מה המצב שם היום אבל זה מה שהיה.

מרדכי יוגב: מכיוון שכך הם פני הדברים והכביש קשה, לא נרד מהיעד אלא ננסה לתת לו את המענה.

מרדכי יוגב: אני אומר גם לקמ"ט תקשורת שאם נווה יאיר, כנקודה שאיש לא יורד ממנה – כי אם ירדו ממנה, ירדו עם ממקומות אחרים ובמדרגה, אני לא יודע איזו – היא אופטימלית, נעבור לשלבים של איך מאשררים.

מרדכי יוגב: בעבר דיברנו על כניסה למחנות צה"ל ושימוש בסיוע.

מרדכי יוגב: זאת אותה שאלה גם לגבי הפילבוקס בגשר ביר זית, זאת אותה שאלה לגבי השימוש במגדל בשכונת גבעת הדגן-תמר, זאת אותה שאלה שנשאלה בעבר גם בבית אל, הכניסה למחנות בית אל עם האנטנה.

מרדכי יוגב: אני מבקש שדרך קמ"ט תקשורת כזרוע ראשונה תבדוק האם נווה יאיר נותן מענה אופטימלי.

מרדכי יוגב: אני מעריך שכן ואני חושב שיכול להיות שהוא יסייע ואז נראה איך מתגברים על המכשולים הבאים.

<שלמה ועקנין: אגב, יש גם סיכום של המל"ל עת היה כל הקרנבל סביב כיסוי הסלולר.

מרדכי יוגב: הסיכום היה שנכנסים לבסיסים צבאיים.

מרדכי יוגב: חד משמעית.

<שלמה ועקנין: נכון.

<שלמה ועקנין: היה סיכום.

<שלמה ועקנין: ישבנו עם השב"כ ועם כל מי שצריך.

מרדכי יוגב: נווה יאיר, נבדוק.

<יצחק נעים: אנחנו נבדוק את נווה יאיר.

<יצחק נעים: רק לעניין האבנים הכבדות, דרך אגב, אחד השיקולים לעבור לתרקומיא היה שמבחינתנו ככיסוי, דווקא ציר תרקומיא הוא האבן הכבדה, אבל כפי שהוועדה תחליט, מבחינתנו זה בסדר.

מרדכי יוגב: נעבור הלאה.

<אורי מנדס: נמשיך עם סלקום, עם העניין של אדוריים-נגוהות.

<יצחק נעים: ממש לאחרונה, בשבוע שעבר, השלמנו את כל הנתונים מהחברות האחרות לצורך הכנת תכנית.

<יצחק נעים: ביצענו מדידה.

<יצחק נעים: תוך שבעה ימים אנחנו אמורים לקבל את התכנית ואנחנו נגיש אותה לאישור קמ"ט תקשורת.

<אורי מנדס: לרישיון.

<אורי מנדס: במקביל אתם צריכים לעבוד מול הוועדה בדרום הר חברון.

מרדכי יוגב: התכנית תוגש עד סוף מאי.

<אורי מנדס: ובמקביל מול המועצה.

<אורי מנדס: גם שם יכול להיות שלקראת אוקטובר-נובמבר נהיה עם בשורות.

מרדכי יוגב: כמה זמן ייקח לכם לאשר?

מרדכי יוגב: מאי-יוני?

מרדכי יוגב: יולי?

<אורי מנדס: אני מניח שספטמבר-אוקטובר.

<אורי מנדס: אבני חפץ עם חברת פלאפון.

מרדכי יוגב: כביש 57, מעבר תאנים.

<עמית קליין: יש שם נקודה שבחנו אותה, בקרבת המעבר.

<עמית קליין: אם אני לא טועה יש שם פילבוקס ואנחנו כרגע בוחנים את זה.

<עמית קליין: היינו שם בסיור אחד ואין לנו עדיין תשובה ודאית של המהנדס.

מרדכי יוגב: באבני חפץ עצמה - - -

<עמית קליין: באבני חפץ יש לנו אתר.

מרדכי יוגב: והוא לא מכסה את המערב.

<עמית קליין: לא.

<אורי מנדס: אנחנו קוראים לו אבני חפץ.

<אורי מנדס: הוא יותר סמוך למעבר תאנים.

<אורי מנדס: עוד הפעם נגיע לעניין הצבאי והתפיסה אזרחים צבאיים.

מרדכי יוגב: השאלה של שימוש בתשתית צבאית.

מרדכי יוגב: זה הפילבוקס, מחסום תאנים.

<עמית קליין: ציר חרמש.

<עמית קליין: כנ"ל.

<עמית קליין: עשינו כבר שני סיורים.

<עמית קליין: המהנדסים עוד לא קיבלו איזושהי החלטה אבל גם שם אנחנו מתכווננים לאזור המחסום.

<עמית קליין: כמו שעדכנתי את המינהל האזרחי, בשבועיים-שלושה הקרובים יעשו איזשהו דיון הנדסי ותתקבל איזושהי החלטה.

מרדכי יוגב: אם כן, בעצם בשניהם עד סוף מאי.

מרדכי יוגב: אתם גם הולכים על אזור מחסום מעבר אחד.

<עמית קליין: באזור שהוא יחסית שולט מבחינת הצרכים.

<עמית קליין: כן.

<אורי מנדס: שולט או לא, אבל האזורים האחרים הם אזורים שמפחדים לשים בהם אנטנה כי צריך להיות ממוגן באיזושהי צורה.

<אורי מנדס: אני מבין, זה בסדר וזה לגיטימי.

<עמית קליין: גם זה חלק מהשיקולים.

<אורי מנדס: בוודאי.

מרדכי יוגב: האם בפנים, באזור מבוא דותן או חרמש או רכס בוקר - - -

<עמית קליין: זה גם חלק מהשיקולים שהנדסה לוקחת.

<עמית קליין: עשינו סיור.

מרדכי יוגב: כי הם גבוהים יותר.

<עמית קליין: לפעמים גבוה זה לא טוב.

<עמית קליין: לפעמים גבוה יכול לזהם את אזור השפלה ואת מישור החוף, לזהם מבחינה הנדסית.

<עמית קליין: זאת אומרת, אתר נכניס בתוך אתר ואז יש בעיות.

מרדכי יוגב: בסדר.

מרדכי יוגב: בינתיים נתתם תשובה.

מרדכי יוגב: גדי, חשוב לי שתדעו.

מרדכי יוגב: זה אצלכם.

<גדי דיעי: כן.

מרדכי יוגב: תהיו ערים.

מרדכי יוגב: אני מסב את תשומת הלב של מועצה אזורית שומרון.

<עמית קליין: אנחנו עוד לא שיתפנו את המועצה.

<עמית קליין: בינתיים עשינו את כל הסיורים לבד.

<עמית קליין: ברגע שיהיו החלטות קונקרטיות מקצועיות הנדסיות, אנחנו נשתף.

<גדי דיעי: זה עלה גם בדיון הקודם ואז באמת זה חזר לזה ששר הביטחון הביא את המכתב שהרמטכ"ל לא מרשה לשים אנטנות.

מרדכי יוגב: אני לא מכיר מכתב כזה.

מרדכי יוגב: נמצא כאן עוזר השר והוא לא מכיר מכתב כזה.

מרדכי יוגב: להפך, הוא מכיר בכך שיש שימוש בתשתיות צבאיות.

<שלמה ועקנין: כן, אבל יש שמכתב של הרמטכ"ל בוודאות.

מרדכי יוגב: יש מכתב?

<שלמה ועקנין: בוודאות יש מכתב.

מרדכי יוגב: אנחנו נעלה את זה כנושא רוחב כי כבר עברנו את זה.

מרדכי יוגב: כבר היה מקש"פ שהגדלנו, חד משמעית.

מרדכי יוגב: המקש"פ קובע סדרי עדיפויות והוא יקבע היכן ושב"כ הוא זה שמתכלל ויקבע מה ולא נפגע בשום תשתית לא ביטחונית ולא צבאית.

מרדכי יוגב: חד משמעית.

מרדכי יוגב: היכן שאפשר לסייע, זה יהיה.

מרדכי יוגב: אנחנו עם אחד ואין שום סיבה לא להסתייע.

מרדכי יוגב: התשתיות הצבאיות הן גם תשתיות של המדינה.

<אורי מנדס: צומת רחלים, אריאל, PHI.

<אורי מנדס: אחר כך ציר טנא-עומרים גם עם PHI.

<עומר שרעבי: רחלים, אנחנו עדיין מחפשים שם.

<עומר שרעבי: אמור להתקיים שם סיור.

<אורי מנדס: כן, דובר על העניין של נופי נחמיה, שם יש אדמות מדינה ואולי זה מקום טוב.

<עומר שרעבי: נכון.

<עומר שרעבי: בטנא-עומרים יש איזו אופציה.

מרדכי יוגב: מתי מתקיים הסיור?

<עומר שרעבי: רצינו לעשות אותו בשבוע הבא, אבל זה לא יהיה בשבוע הבא.

<עומר שרעבי: יש שם יותר מדי סיורים בגזרה הזאת.

מרדכי יוגב: מתי אתם מסוגלים לעמוד בסיור?

<עומר שרעבי: בשבועיים-שלושה הקרובים.

מרדכי יוגב: עד אמצע יוני.

מרדכי יוגב: נופי נחמיה, אתם לוקחים אותו כפי שאמר אורי בעדיפות?

<עומר שרעבי: הוא ייבחן בסיורים האלה.

<אורי מנדס: במהלך הסיור הם יראו.

<אורי מנדס: דווקא שם יש אדמות מדינה שכנראה אפשר להשתמש בהן.

<עומר שרעבי: לגבי טנא-עומרים, יש אופציה שהייתה בתכנון לפני הרבה שנים.

<אורי מנדס: על ידי חברת עוגנים.

<עומר שרעבי: נכון.

<עומר שרעבי: אנחנו כרגע בוחנים את זה.

<עומר שרעבי: כרגע זה נראה טוב, אבל המהנדס יחליט.

מרדכי יוגב: איך נקראת הנקודה?

<אורי מנדס: בין אדוריים לנגוהות.

<אורי מנדס: ברגע שהופעלה התחנה בנגוהות, היא נותנת קליטה למרחב אבל רצו גם קליטה יותר טובה לאורך הציר.

מרדכי יוגב: הנקודה הזאת שענו עליה קודם ואמרו שתוגש תכנית לגבי כביש אדוריים-נגוהות, זה סמוך למוצב דביר, בגבעה שמול מוקד החירום.

מרדכי יוגב: נמצא כאן הקב"ט.

מרדכי יוגב: על זה ענתה לך קודם חברת סלקום.

מרדכי יוגב: עכשיו מדברים, ואתה שאלת אותם, על מעבר מיתר.

<אורי מנדס: מעבר מיתרים, טנא-עומרים.

<אורי מנדס: אני מתנצל, אתה צודק, אני בלבלתי.

מרדכי יוגב: אנחנו עכשיו בטנא, מעבר מיתר.

<אורי מנדס: טנא-עומרים במעבר מיתר.

<אורי מנדס: הייתה נקודה שבעבר נבחנה על ידי חברת עוגנים והייתה אמורה להקים שם אנטנה.

<אורי מנדס: PHI בודקים את זה, אם זה מתאים או לא ואם זה יתאים, יכול להיות שזה יקל על התהליך ויעשה את זה מהיר יותר.

מרדכי יוגב: אתם מכירים את זה?

<עומר שרעבי: כן.

<עומר שרעבי: בוודאי.

מרדכי יוגב: מתי תהיה לכם נקודה?

<עומר שרעבי: יש נקודה.

<עומר שרעבי: המהנדס רוצה לראות אותה עוד פעם בשטח.

מרדכי יוגב: שוב, עד אמצע יוני.

<עומר שרעבי: זה יהיה באותו סיור.

מרדכי יוגב: תהיו מתואמים עם הקב"ט.

מרדכי יוגב: קבלו ממנו גם קפה וגם ביטחון.

<עומר שרעבי: הכול מתואם ואמור להיות מתואם עם שלמה.

<שלמה ועקנין: הם מדברים אתי.

מרדכי יוגב: בסדר גמור.

מרדכי יוגב: נשארנו עם הנקודה האחרונה, כביש 35, מעבר תרקומיא.

<יצחק נעים: כמו שאמרתי, בשבוע שעבר היינו בסיור בשתי נקודות שהוצעו לנו על ידי המינהל האזרחי.

<יצחק נעים: הנקודות עצמן לא היו טובות בגלל עניינים טופוגרפיים.

<יצחק נעים: עשינו סיור נוסף ונעביר נקודות לבדיקה, אם זה נופל באדמות מדינה, אם אפשר לקדם על מנת שיינתן מענה לציר.

מרדכי יוגב: תוך כמה זמן יהיה לכם?

<יצחק נעים: כרגע אנחנו בבדיקה.

<יצחק נעים: להעביר את הנקודות נוכל תוך שבועיים.

<יצחק נעים: תשובה מהמינהל האזרחי אם אלה אדמות מדינה, אני מניח שזה יהיה די מיידי ומשם נתקדם.

מרדכי יוגב: אני רואה את זה כיישור נקודה.

מרדכי יוגב: בוא נגיד עד סוף יוני.

<יצחק נעים: בינתיים קיבלתי תשובה ממהנדס הרדיו לגבי נווה יאיר.

<יצחק נעים: הוא לא יפתור את הבעיה שיש לגבי כביש 465.

<אורי מנדס: בעיה מינורית.

<אורי מנדס: אמרת שהבעיה ב-465 היא בעיה מינורית, שהיא כמעט לא קיימת.

<יצחק נעים: כן.

<יצחק נעים: אני אומר.

<יצחק נעים: זה לא יפתור שם אלא זה יותר לכיוון ואדי זרקא, אם זה אומר משהו.

<שלמה ועקנין: גם טוב.

מרדכי יוגב: אלה שני אזורים שונים.

<שלמה ועקנין: נכון.

<שלמה ועקנין: שני אזורים שונים.

<רון שניר: עמודת מים בנווה צוף, זה לוואדי זרקא.

<רון שניר: שם יש בעיה מאוד קשה בקליטה.

<רון שניר: נווה יאיר כבסיס, הייתה אמורה להיות שם על 465, יש שם עוד אנטנה שנותנת לכיוון בית אריה-עופרים ושם יש אנטנה שאמורה לתת קליטה אחת מהשנייה על כל כביש 465 לכיוון ציר עבוד.

מרדכי יוגב: מה שאמרתם עכשיו, הבנתי אתכם.

מרדכי יוגב: אלה שתי ציפורים במכה.

מרדכי יוגב: אני בהחלט חושב שראוי היה לבדוק את עמודת המים כראשונה כי יכול להיות שהיא תיתן גם את רוב 465.

<שלמה ועקנין: את נווה צוף, לא.

<רון שניר: מוטי, סליחה, אתה טועה, אני חוזר ואומר מה שאמרתי לפני שתי דקות.

מרדכי יוגב: הרי לא מצליח להקים שני מגדלים.

<רון שניר: עשינו בדיקה.

<רון שניר: הוא אמר ששם הוא נותן חלק מהדברים, אם אני לא טועה קוראים לזה ראוטר, ונותן עוד אנטנה אחת שהיא תשב בנווה יאיר ואז היא תיתן את השילוב בין שניהם.

<רון שניר: לאנטנה של בית אריה-עופרים, שתיתן מעגל של משולש ואז היא תיתן מעלה לכל כביש 465.

מרדכי יוגב: אני לא מכיר את זה.

מרדכי יוגב: זה חדש לי.

מרדכי יוגב: אני מכיר את האזורים וגם אתה מכיר.

מרדכי יוגב: טכנית אני לא יודע להגיד.

<אורי מנדס: רפיטרים.

מרדכי יוגב: רפיטרים של מגדל המים של נווה צוף וגם המענה יהיה כפול ויכסה עוד שטח שלא חשבתי עליו.

<אורי מנדס: זה מותנה בזה שיהיה אישור לצד תפיסה בנווה יאיר.

<אורי מנדס: נווה יאיר, כמו שאנחנו מבינים, הוא מחנה צבאי.

מרדכי יוגב: אבל הקמה של שני רפיטרים כאלה עם מה שכבר קיים בעופרים כנראה נותן מענה לכיסוי ולא רק מה שהתכוונו ב-465 אלא גם בקטע של נחליאל-נווה צוף שגם הוא ספג בעבר היותר רחוק פיגועים.

מרדכי יוגב: לא עברנו על דברים שהיו חריגים.

מרדכי יוגב: נעבור עליהם.

מרדכי יוגב: נעלה, נמצא משהו?

<ענת בן משה: קיבלנו הבוקר מיקום חדש ודווקא נעלה זה משהו שצריך לדבר עליו כי אנחנו פירקנו את התורן לפני למעלה משנה.

<ענת בן משה: נכנסנו תוך הסכמה עם המועצה להליך של רישוי על מגדל המים, השקענו משאבים רבים, לא רק כסף אלא גם זמן, סיורים, רכבי ביטחון וכולי, ובסוף אנחנו מגיעים לישורת האחרונה ולא יכולים לקבל את ההיתר.

מרדכי יוגב: נעלה/פדואל.

מרדכי יוגב: אותו הדבר.

מרדכי יוגב: אולי יותר גרוע.

<ענת בן משה: אותו דבר.

<ענת בן משה: זה עלה כחוט השני לגבי כל האתרים שאנחנו נרתמים ומשקיעים.

מרדכי יוגב: נשמע את נציג המועצה.

<רון שניר: ניתן כרגע אתר חלופי.

<ענת בן משה: אנחנו לא יכולים להתחייב לגבי נעלה, לגבי לוחות זמנים.

<רון שניר: ניתן כרגע אתר חלופי חדש.

<רון שניר: מיקום חלופי.

<רון שניר: יש עוד אופציה.

<רון שניר: יש כרגע בנעלה בית שיש עליו אנטנה אחת גדולה שאנחנו כרגע אתו במשא ומתן.

<רון שניר: אני לא יודע אם עמית מכיר את זה.

<רון שניר: מעל אזור הבנייה על בית יש אנטנה של איש פרטי.

<רון שניר: אנחנו בודקים את זה אתו.

מרדכי יוגב: נשמח לשמוע מכם עד הישיבה הבאה פתרון למיקום חלופי.

מרדכי יוגב: אנחנו מכירים את ההשקעות של פלאפון בעניין.

מרדכי יוגב: נילי.

מרדכי יוגב: אין לנו כרגע פתרון.

מרדכי יוגב: קציף, אושר חיבור חשמל.

מרדכי יוגב: חברת סלקום.

<עמית קליין: בימים הקרובים אנחנו אמורים לשלם את החשבון לחברת חשמל ואז חברת חשמל תיכנס לעבודה.

מרדכי יוגב: אתם עובדים מול ירושלים?

<עמית קליין: כן.

<עמית קליין: מול חברת חשמל.

<עמית קליין: מחוז ירושלים.

מרדכי יוגב: אובנת.

<עמית קליין: אנחנו בהליך רישוי מול מהנדס המועצה.

<אורי מנדס: מועצה אזורית מגילות.

מרדכי יוגב: אחרי כן הוא יקבל היתר.

<עמית קליין: חברת חשמל, חיבור ישיר וכל הפרוצדורה.

<שלמה ועקנין: הקרן הקיימת.

<ענת בן משה: לשיטתנו היא מוסדרת, אבל לא נפתח את הדיון כאן.

מרדכי יוגב: יצהר, בוצע.

מרדכי יוגב: אנחנו מורידים אותו מהסיפור.

מרדכי יוגב: אריאל, זה כבר לא שייך אליכם.

מרדכי יוגב: אני לא הצלחתי לפתור את זה.

מרדכי יוגב: אריאל זה סיפור של PHI של בקשה להצטרף.

<קריאה: כל החברות.

<שלמה ועקנין: כל החברות ולאחרונה אישרו לנו אישור לצה"ל, למוטרולה בשם צה"ל, להשתלב בתורן.

מרדכי יוגב: נשאיר את זה באחריותי.

<שלמה ועקנין: הם לא נותנים לאף אחד להצטרף לתורן הזה.

מרדכי יוגב: אני אטפל בזה באופן אישי.

מרדכי יוגב: בואו נעשה סיבוב קצר של התייחסויות של אנשים ונסכם.

מרדכי יוגב: אורי, אתם רוצים להוסיף עוד משהו?

<אורי מנדס: לא.

מרדכי יוגב: עמרי, תסירו את המכשול הזה.

מרדכי יוגב: אם צריך תקנים, תבקרו את זה, זה בסדר גמור.

מרדכי יוגב: תבצעו הליך בקרה כמה תקני כוח אדם צריך כדי להרים פרויקט כזה.

מרדכי יוגב: תקציבים, משרד הביטחון.

מרדכי יוגב: אמיר.

<אמיר ברגר: מעבר למה שעלה, יש סיכום תקציבי בין המנכ"לים.

<אמיר ברגר: מה שנדרש אלה הם בעצם התקנים וכאשר יאשרו את התקנים הנדרשים למתפ"ש, נתקדם הלאה.

מרדכי יוגב: ענת, צריך להגיש לכם בקשה בכתב?

<ענת אסיף: לא אתה.

<ענת אסיף: זה מועבר במייל ברגעים אלה.

מרדכי יוגב: עוד טעם שנגיד עוד מלים על הרשות השופטת.

מרדכי יוגב: הבעתי את כל מה שאני יכול.

<שלמה ועקנין: יש לי שאלה ל-PHI.

<שלמה ועקנין: PHI זכתה באיזשהו מכרז מול צה"ל, או בעצם פרטנר, לכל הנושא הזה.

<אלכס שליו: לא יודע.

<אלכס שליו: כשאני אדע, אני אגיד לך.

<שלמה ועקנין: כיוון כללי, אני חושב שיש כאן איזו נימה של זלזול אבל אני אומר לך שהחוזה חתום בין מערכת הביטחון לבין פרטנר לכיסוי סלולר.

<שלמה ועקנין: מול חברת פרטנר.

<שלמה ועקנין: מן הסתם אני לא יודע להגיע לחומרים, על מה התחייבו, כמה התחייבו בכיסוי וכך הלאה.

<שלמה ועקנין: אני חושב שזה פתח לשיפור כיסוי הסלולר.

מרדכי יוגב: מי במערכת הביטחון עסק בזה?

מרדכי יוגב: אמיר ידע להגיד לך.

מרדכי יוגב: הוא חותם על החוזים.

<שלמה ועקנין: לא יודע, אבל זה דבר שכדאי לבדוק אותו.

מרדכי יוגב: זה תהליך מקביל?

מרדכי יוגב: אם פיקוד מרכז רוצה כיסוי בכל יהודה ושומרון, זה נותן גם מענה אזרחי.

<שלמה ועקנין: לא.

<שלמה ועקנין: אני אומר לך שזה הסכם שצה"ל חתם מול פרטנר.

מרדכי יוגב: בישיבה הבאה נזמן אותו.

<שלמה ועקנין: הוא יציג במסגרת כל הדברים האחרים שהוא יצטרך להציג.

מרדכי יוגב: עוזר השר, קובי.

<קובי אלירז: אין לי כרגע מה להוסיף.

<שלמה ועקנין: אולי יש מקום שהמסמך הזה לצורך החיוני יעבור לוועדה?

<שלמה ועקנין: שיוכלו לצרף אותו?

<קובי אלירז: הוא הופץ.

<קובי אלירז: אתה מכיר את המסמך הזה.

<קובי אלירז: הצורך החיוני הוא מסמך שהופץ.

<קובי אלירז: אני ניסיתי תוך כדי לדבר עם עופר הינדי אבל הוא כנראה נמצא בדיון ולא מקבל את ההודעות.

<קובי אלירז: בכל מקרה אני לוקח על עצמי את הבדיקה על שלושת המקומות שעלו כאן לגבי הרצון לשתף פעולה אתנו.

<קובי אלירז: אני כן רוצה לקבל את המסמך של המל"ל.

<שלמה ועקנין: תקבל.

<קובי אלירז: אני אעביר, אם צריך את המסמך של הצורך החיוני, אתה מכיר אותו, הוא הגיע אליך.

מרדכי יוגב: מה שעלה בישיבה, עלה מחסום אחד, עלה מחסום תאנים, עלתה גבעת הדגן ונווה יאיר.

<שלמה ועקנין: נווה יאיר הצטרף עכשיו.

מרדכי יוגב: ועלה גשר ביר זית.

מרדכי יוגב: חמישה מקומות.

<קובי אלירז: את ביר זית שעלה, אני מכיר.

<קובי אלירז: גבעת הדגן, גשר ביר זית, נווה יאיר, מעבר תאנים ומעבר אחד.

<רון שניר: כן.

<רון שניר: ריחן-חרמש.

מרדכי יוגב: אם באמת יתבצע כאן איזשהו מכרז לכיסוי סלולרי לפיקוד המרכז, יש כאן איזושהי עבודה שיכולה להיות עבודה כפולה או עבודה שאנחנו נבקש לשמוע עליה בישיבת הוועדה הבאה.

מרדכי יוגב: נבקש לשמוע על העבודה הזאת של כיסוי פיקוד מרכז ולהיות משולבים גם בכיסוי אזרחי כי הרי בסוף זה גם לגורמים אזרחיים כמו מד"א, כיבוי אש וכולי.

מרדכי יוגב: לפיקוד המרכז יש אחריות.

מרדכי יוגב: הוא הממונה.

<רון שניר: הערה.

<רון שניר: קודם כל, באמת שאפו למינהל ולחברות על הנושא של ואדי חרמיה, על ההקמה של האנטנה, אבל צריך לציין שמתחילים עבודה, מסיימים אותה.

<רון שניר: כיום לכביש 465 לכיוון עטרות, האנטנה לא נותנת את המענה וגם כאשר מגיעים מכיוון עילי-שילה לכיוון ואדי חרמיה, יש שם לאורך הדרך ניתוק אחד גדול כשאין מענה לטובת סלולר.

<רון שניר: צריך כאן לטפל בנושא הזה כדי שבאמת יקימו איזושהי אנטנה בשלושה וחצי מיליון שקלים שבאמת תיתן את המענה לאורך כל הכביש ולא רק לחלקו.

<רון שניר: צריך לטפל בנושא הזה.

<רון שניר: אם מקימים אנטנה כזאת, צריך לתת את המענה לכל הדבר הזה ולא לחלקיות.

<יצחק נעים: דבר אחרון, בעניין ואדי חרמיה.

<יצחק נעים: חברת סלקום הצטרפה לתורן לפני כשלושה חודשים ועדיין לא קיבלנו אישור רמ"ט תקשורת.

<יצחק נעים: אנחנו נאלץ לכבות את האתר עד שנקבל ואין צורך להרחיב.

<יצחק נעים: אישור קמ"ט.

<יצחק נעים: אנחנו משדרים בלי אישור קמ"ט וזה לא יכול להימשך יותר.

מרדכי יוגב: נסכם, וזה לא סיכום כולל.

מרדכי יוגב: אני רק אומר דברים קצרים.

מרדכי יוגב: קודם כל, אני באמת אומר תודה רבה.

מרדכי יוגב: עם כל זה שזה הרבה זמן, כנראה שכך התהליכים הולכים.

מרדכי יוגב: אתמול לגבי דיון בגליל – סליחה שאני מכניס את זה כאן אבל זה חשוב כי זה לקח לכולנו ומוסר לכולנו – אלה שוב אנשי צבא ואני משבח.

מרדכי יוגב: רמ"ה לשעבר, מתפ"ש לשעבר, איתן דנגוט, הוא היום הממונה על הוצאת תקציבי הפיתוח בתכנית לפיתוח הגליל מטעם משרד הפנים ומשרד נגב גליל.

מרדכי יוגב: הוא מוציא את התכנית של המיליארדים.

מרדכי יוגב: הכול בבירוקרטיה כבדה.

מרדכי יוגב: הצעתי לו שמשרד הביטחון לא רק יקים את המש"אות, לא רק יעביר את המש"אות אלא גם יקים את מרכז השיקום כאשר קצין רפואה פיקודי צפון יהיה אחראי על הקמת מרכז השיקום הזה שצריך להיות צמוד לפוריה.

מרדכי יוגב: כשזה ניתן למשרדי הממשלה האחרים, הם ידעו להקים את התשתיות והם לא הבינו שצריך עכשיו לקדם לשם סגל רפואי.

מרדכי יוגב: אם לא יהיה סגל רפואי, יבנו מבנים אבל אין חשיבה מתכללת במשרדים האזרחיים.

<אלכס שליו: על זה בורג אמר פעם שמדבר סקר תרחק.

מרדכי יוגב: זאת הערה אחרת.

מרדכי יוגב: אמר לי איתן שהוא גם חשב על אותו רעיון ולכן אתמול אמרתי את זה לראש הממשלה שיכנס אליו את כל רופאי הצפון, שיכנס את שר הבריאות ואני אעצור את הסיפור כאן.

מרדכי יוגב: תודה רבה לכל הדוחפים.

מרדכי יוגב: יחד עם זה, צריך להתגבר על עיצורים שהם לא ממין העניין, לא של האוצר, לא של המשפטים ואני משליך אליכם את הסוגיות האלה כדי לפתור אותן.

מרדכי יוגב: דבר אחרון.

מרדכי יוגב: אנחנו נשתדל לדחוף לכך שהישיבה של ה-22 ביוני תיתן יכולת למתפ"ש, אורי, לכם, לעבוד.

מרדכי יוגב: אני מבקש מכם שכן תוציאו מכתב לאוצר - יודע מתפ"ש לעבוד – מה התקנים הדרושים לו להוצאת המכרזים, כך שיהיה ברור להם.

מרדכי יוגב: שלא נתחיל לעבוד עוד שלושה חודשים ונראה מה התקנים הדרושים.

מרדכי יוגב: ממילא הם ידעו לקבל את ההחלטות על הדבר הזה.

מרדכי יוגב: אנחנו נצטרך לעשות ישיבה עוד במושב הזה כדי שלא ניגרר לנובמבר עם העיצורים של ועדת חוץ וביטחון.

מרדכי יוגב: תודה רבה.